text:
वि दे ह विदेह Videha বিদেহ http://www.videha.co.in विदेह प्रथम मैथिली पाक्षिक ई पत्रिका Videha Ist Maithili Fortnightly e Magazine विदेह प्रथम मैथिली पाक्षिक ई पत्रिका नव अंक देखबाक लेल पृष्ठ सभकेँ रिफ्रेश कए देखू।
१.मिथिलेश कुमार सिन्हा- "चुप्पी" (बीहनि कथा) २.प्रणव झा- एकटा संस्मरण आ एकटा खिस्सा
१
मिथिलेश कुमार सिन्हा
"चुप्पी" (बीहनि कथा)
ओ'अपन बहिन'क ओत' आएल छलीह. हमर घर आ ओकर बहिन'क सासुर एकहि ठाम अगल-बगल मे छल. हम स्नातक'क फाईनल परीक्षा द' गाम आएल छलहुँ. हमर खान-पीन ओकरे बहनोई , जे हमर जिगरी दोस्त छैथि, हुनके ओहिठाम होईत छल. दोस'क साढि, तं स्वाभाविके छै....किछु हंसी-मजाक होइते छलै.
'ओ' लगभग मास दिन रहलीह..कहिया हमरा दुनू केर बीच प्रेम'क बीज अंकुरित भेल, नहि कही ? समय बीतलोपरान्त ओकर जेठ भाय ओकरा ल' जबाक वास्ते आवि गेलैथ. मोन भकदन क' गेल....
हमहुँ कहलहुँ जे हमरो दडिभंगा तक जेबाक अहि चलू हम ओत' धरि साथ रहब, किछु काज अहि क' वापस आबि जाएब !
बस सं विदा भेलहुँ. किछु आगू चलि क' एकटा चौक पर बस'क डरेभर,कंडक्टर, खलासी आ आन यात्री सभ चाय-नाश्ता कर' लेल उतरि गेलाह संगहि ओकर भाय सेहो उतरि गेलाह.
हम बसे मे....
किछु क्षण मौन रहलाक उपरांत हम ओकर सीट लग आवि पुछलिये :
"की, चलिए जेबै ?"'
ओ' मौन....
"हम मोन आएब की नहि ?"
फेनो चुप.....
ओ' हमरा दीस नोर सं भरल आँखि सं देखलिह....
ओहि काल हमरा दुनू के कोनो होश नहि छल की केओ आनो देख-सुनि रहल छै....ओ सभ की सोंचैत हेतैक ?
प्रेम'क आवेग मे मोन आंधर भ'जाएत छै ने ! सैह आब बूझि पड़ल.
"आब कहिया भेंट हाएत ?"
ओकर आंखि टूभ-टूभ लाल....ओढनी सं आंखि'क पोर पोछैत एतवे बजलिह,
"जे मोन होइए, भैया सं कहि दियौ ने...?"
ताबैं बस'क खलासी सभ यात्री कें बस मे बैस' लेल हल्ला कर' लागल. हमर मोन'क बात मोने रहि गेल, किछु बाजि नहि पौलहुं.....
पन्द्रह'म वर्ष'क उपरांत, हमरा एक विवाह समारोह मे शामिल होव' केर मौका भेंटल. एकसरे छलहुँ. मोन भेल किछु पानीपूड़ी'क आनंद ली. बढि गेलहुं ओहि काउंटर लग.
भीड़ मे घूसू कोना...? 'गर खोजैते रही कि आवाज आएल,
"की हाल,कखन औलहुं ?"
चौंकि पुछलियैह "के...?"
"हम.... हमहूं त' अहां के नहि चिन्हलहुं, उ त' भौजी कहलथिन्ह कि अंही छियै ! इ दाढी मे चिनहिये मे ने अबैत छी.... एहि मे अखैन धरि स्मार्ट
लागैत छी !" एक्के सांस मे बाजि गेलीह.
"ओहहो अहां....
हमहूं नहि चिन्ह पौवलहुं, आब त' अहूं मे परिवर्तन आबि गेलैए....''
हम बजलियै. "मोन छी ने ?" ओ' पुछलकै.
"एह.... एहो विसर' वाला छै ?"
"हां, अपनेक ओ बस'क चुप्पी आई धरि मोन मे सूईया सन चूभि रहल यै...."
"अहां अपन वियाह सं खुश छी ने ?" हम एहि मुद्दा सं फराक होम' लेल पुछलियैह.
"हां,तन सं तं खुब्भे, मोन सं त' नहिए ने ....!"
बाजि, अपन नोर पोछैत
फुर्र भ' गेलिह.
मोन में हथौड़ा'क चोट सन लागल....
कंठ सूख' लागल....
पानि पर पानि गटागट पीवोपरांत मोन शांत नहि भेल. वापस होटल मे आबि, विस्तरा पर धम्म सं खसि पडलहुं. नीन जेना बिला गेलैए टुकुर-टुकर नचैत पंखा कें निर्विकारें घुरि रहल छी.
२
प्रणव झा
एकटा संस्मरण आ एकटा खिस्सा
१
राजा खानदान (संस्मरण)
बात आठ नौ बरष पहिने के अछि । एक बेर हम अपन पिसियौत भैया-भौजी संगे दरिभंगा घुमय के योजना बनेलौं। भोरगरे उठि क नहा-सोना कऽ तीनु गोटे टेंपू से दरिभंगा के लेल बिदा भ गेलहुं। ओतय पहुंचि क सर्वप्रथम श्यामा माई के दर्शन केलहुं । श्रद्धालु हमर आ गृहणी भौजी के मोन दर्शन में भाव विभोर भ रहल छल, मुदा कामरेड भैया के ओहि दर्शन में दार्शनिक तेज प्रज्वलित भ गेल छलैन। ओतय से निकलला पर बाट में ओ बजलाह जे ईह, ऐ मंदिर प्रांगण के वातावरण बड्ड पवित्र अछि मुदा बुजह जे इहो जे छह से सामंतवादऽक प्रतीक छह। हम पुछलियैन जे से कोना यौ भायजी?
भायजी बजलाह जे देखह ई मंदिर जे अछि से महराज रामेश्वर सिंहऽक चिता पर बनायल गेल अछि। “हमर चितो पर लोक पूजा अर्चना करय” ई सामंती सोच नै अछि त की अछि?
हम बजलहुं जे ईह! अहुं भायजी कहां के लिक कहां भिडा दैत छी। ऐ पर भायजी बजलाह हौ हम ठीके कहैत छियह। एतबे में भौजी प्रांगण के सभटा छोट-नमहर मंदिर, गाछ-वृक्ष आदि के पूजा क के आबि गेलिह आ बजलिह जे आब चलै चलू आगा। हमरा श्यामा माई के प्रसाद ’लड्डू’ बड्ड पसिन्द छल हम बजलहुं जे भौजी प्रसाद त द दिय ने। तै पर ओ बजलिह जे एह एतेक दूर सपैर कऽ एलहुं अछि त सभटा मंदीर में पूजा-पाठ केला के बादे खायब। ऐ पर हम की बजितहुं जे आधाटा लड्डू त हम पंडितजी से मांगि क पहिनेहे खा नेने छी! चुपे रहय में भलाई बुझलहुं आ सभ गोटे आगा बढि गेलहुं । आगा मनोकामना मंदिर में पूजा करैत, लक्ष्मिश्वर निवास(संस्कृत विश्वविद्यालय), नरगौना पैलेस, मिथिला विश्वविद्यालय के कैंपस घुमैत, फ़ोटो खिंचबैत दरभंगा महराजऽक किला पहुंचलहुं जहां से आगा बढैत कंकाली मंदिर प्रांगण में जा पहुंचलहुं ।
ओतय श्यामा माई मंदिर प्रांगण सन चहल पहल नै छल, मुदा वातावरण ओतुको दिव्य बुझना गेल छल। एकटा छोट-छिन दोकान पर दू टा छैंडा प्रसाद बेच रहल छल । प्रसाद किनला के बाद मंदिर में ढुकलहुं त देखल जे मंदिर में त केयौ अछिए नै। तखने हमर नजैर एकटा पुरूष पर पडल, जिनकर उमैर गोटैक पचपन बरख हेतैन । गंजी-धोती पहिरने, माथ पर चानन ठोप, गौर वर्ण पर आर शोभा बढा रहल छलैन। गंजी-धोती कतौ-कतौ खोंचायल सन छल मुदा उज्जर बग-बग छल। हम पुछलियैन जे की यौ महराज अहिं पंडित जी छी ? ओ बजलाह जे छी त हमहुं पंडिते मुदा ऐ मंदिर के पुजारी नै छी । हम अपस्यांत हौइत बजलहुं जे की भ गेलै त। छी त अहां पंडिते ने से कनि हमरा सब के प्रसाद चढाब के अछि से अहां चढा ने दियौ।
ऐ पर ओ बजलाह जे बौआ चढा त हमहुं सकै छी मुदा “ककरो हक नै मारबाऽक चाही”। हमहुं राजे खानदान के छी, ऐ मंदिर के सेवा करैत एलहुं अछि। अहां सब पांच मिनट बैसै जाउ पुजारी जी आबि जेताह ।
बैसे के त पड.बे करितै, हम सब बैसियो गेलहुं, मुदा आसू भायजी त विशुद्ध पंचोभिया ब्राम्हण छलाह, गोटगर टीक-ठोप बला। ओ ओय ब्राम्हणदेव से शास्त्रार्थऽक मुद्रा में बजलाह जे औ जी अहां कोन राजा खानदानऽक छी । औइनवारि वंश के छि आ की खंडवाला वंश के छी। ओ बजलाह जे हम राजा महेश ठाकुरऽक वंशज छी। मुदा आसू भायजी एतबे से कहां मानय बला छलाह। ओ यक्ष जेना सवाल पर सवाल करैत गेलाह आ ओ ब्राम्हणदेव युधिष्ठिर जेना सभटा सवालऽक यथोचित जवाब दैत गेलाह। ऐ तरहे लगभग आधा-पौन घंटा बीत गेल छल। अंततोगत्वा आसू भायजी हुनका से बजलाह जे अच्छा चलू राजा महेश ठाकुरऽक खानदान के वंशावली बताउ त। ओ पंडितजी, रटाओल सुग्गा जेना धुरझार बाजय लगलाह राजा महेश ठाकुर, राजा गोपाल ठाकुर, राजा परमानंद ठाकुर, राजा सुभंकर ठाकुर, राजा पुरषोत्तम ठाकुर, नारायण ठाकुर, सुन्दर ठाकुर, महिनाथ ठाकुर, निरपत ठाकुर, रघु सिंह, बिष्णु सिंह, नरेन्द्र सिंह, प्रताप सिंह, माधो सिंह, छत्र सिंह बहादुर, रुद्र सिंह बहादुर, महेश्वर सिंह बहादुर, लक्षमेश्वर सिंह बहादुर, रामेश्वर सिंह, कामेश्वर सिंह................एक स्वरे ई नाम-पाठ सुनि क हमरा नजैर के सामने ओ वंशव×क्षऽक चित्र नाचै लागल जे हम दरिभंगा के म्युजियम में एकबेर देखने रहि।
ऐ उत्तर के सुनला के बाद आसू भायजी ठीक ओहिना आस्वस्त भेलाह जेना अर्जुन के द्वारा अपन दसो टा नाम बतौला पर ’उत्तर’ विश्वस्त भेल छलाह जे किन्नर वेशधारी हुनकर सारथी आन केयौ ने ’अर्जुने’ थिकाह।
एही बीच में घंटी डोलबैत संठी सन कायाबला पुजारीजी सेहो आबि गेल छलाह। हम सब भगवती के दर्शन केलहुं, भौजी पूजा केलिह आ पुजारीजी प्रसाद चढौलाह, दान-दक्षिणा दैत हम सब ओत से विदा भेलहुं आ कि पाछां से ओ ब्रामणश्रेष्ठ टोकलाह जे “हे बाउ, हमरो किछु देने जाउ, दू दिन से हम भोजन नै केलहुं अछि”।
ऐ पर हम कनि विस्मयित भेल छलहुं। ता भौजी प्रसाद बला डिब्बा से ४ टा लड्डू निकालि क हुनका हाथ में थम्हा देलखिन आ हमहु अपन पर्स से एकटा दसटकिया निकालि कऽ हुनका हाथ के थम्हा देलियैन। ऐ के बाद ओ हमरा सब के खूब रास आशीर्वाद दैत विदा केलाह। ओतय से विदा होइत हमरा मोन मे दू टा बात गूंज लागल छल – “हमहु राजे खानदान के छी”, “ककरो हक नै मार्ऽ के चाही” ।
२
फेसबुक केsर चक्कर (मैथिली खिस्सा)
कुशल जी, नोयडा के एकटा बहुराष्ट्रीय कंपनी में मैनेजर छलाह। जहिना नाम कुशल तहिना ओ अपन पेशा आ बेक्तिगत जिनगी के सब कार्य में कुशल छलाह। समाजिकता सेहो छलैन्ह आ समाज सं जुड়ल रह के शौख सेहो। महानगरिय जिनगी के एकटा साईड इफ़ेक्ट इ अछि जे एतुका जिनगी के भागाभागी में अहां नहियो चाहैत समाज से कटि जायत छि!
आधुनिक काल में मनुक्खक जिनगीशैली मे तकनिकि के बड्ड योगदान अछि। एहि क्रम में तकनिकि, भागादौरी में व्यस्त मनुख के समाज सं जोडै में सेहो मददगार साबित भऽ रहल अछि । जतय एक तरफ़ नेता से लऽ के अभिनेता सब भरि दिन ट्वीटर पर टिटियाइत रहै अछि ओतै आनो आन लोक सभ फ़ेसबुक आ व्हाट्सएप के मदैद स̐ अपन बिछुड়ल समाज-समांग आ संगी सब स̐ जुडल रह के नया प्रयोग में लागल छैथ। एहन लोक में कुशलजी के नाम अग्रणी श्रेणी मे राखल जा सकै अछि कियेक त हुनका फ़ेसबुकिया कीडा় खुब कटलकैन अछि। दिन भरि में देखल जाय त २४ घंटा में ओ १८ घंटा त निश्चिते फ़ेसबुक पर ओनलाईन भेट जेताह। नाना प्रकार के पोस्ट करैत रहताह – राजनीति स̐ ल के समाज तक आ फ़ूल-पत्ति से ल के जंगल-झाड तक । हुनका अंदर दिनोदिन ई फ़ेसबुकिया कीडा के संक्रमण बढैत जा रहल छलैन्ह जेकर परिणाम ई भेल छल जे हुनकर कनिया̐ के आब ई आदैत से किछु असोकर्ज जेना होमय लागल छल । दोसर गप्प जे ई किछु समाजिक आ क्षेत्रिय समस्या पर सेहो अपन प्रतिक्रिया ठांय पर ठांय दैत छलाह, जे किछु गोटे के अनसोहा̐त बुझना जाय छल। ऐ बातक शिकायत सेहो इनबोक्स में खूब भेटय छलैन्ह । चलु जे से मुदा दोसर गप्प के गैण बुझि पहिल गप्प के प्रमुख मानल जाय।
अहिना एक दिन घर में ऐ फ़ेसबुकिया रोग के ल के खुब महाभारत मचल। कनिया̐ हिनका खुब सुनौली। विवाह स ल के आई धरि के जतेक उपराग छल सभटा मोन पारि पारि के ओय सभसं कनिया̐ हिनका पुन: अलंक्रित केलिह।
उपरागक एहन दमसगर डोज स̐ कुशलजी के मोन अजीर्णता के शिकार भ गेल। हुनका अतेक रास गप्प पचलैन नै। ओ अपन मोबाईल में से फ़ेसबुक के अनइंस्टल करै के कठोर फ़ैसला लेलाह। हुनका लेल ई फ़ैसला लेनाई नोटबंदी के फ़ैसला से कम कठोर नै छल मुदा जेना सरकार के नोटबंदी में देश कऽ हित बुझना गेल छल तहिना हिनको अखुनका परिस्थिति में फ़ेसबुक बंदी में अपन हित बुझना गेल छल । तथापि फ़ेसबुकिया कीडा় के असर अतेक जल्दि कोना जा सकै छल से ओ फ़टाफ़ट अपन मोबाईल निकाललाह आ लगलाह अपन फ़ेसबुक स्टेसस अपडेट में – "पब्लिकक भारी डिमांड पर हम काल्हि सौं फ़ेसबुक छोडि रहल छी, ताहि लेल जिनका जे किछु कहबा-सुनबा के होइन से आई अधरतिया धरि कहि सकै छी ! "
तकरा बाद त अधरतिया तक पोस्टऽक जेना ’बाढि’ आबि गेल होय। आ तहिना ’गिदरऽक हुआ-हुआ’ जेना ओय पोस्ट सभ पर कमेंटऽक हुलकार होमय लागल छल। जौं जौं समय बितल जाय छल कुशल जी के मोन कोना दैन करय लागल छल । मुदा एहि बेर फ़ेसबुक बंद करय के प्रण ओ कदाचित भीष्म पितामह के साक्षी मानि के लेने छलाह आ कि कनिया̐ के शब्द वाण हुनका तहिना घायल केने छलैन जेना अर्जुन के वाण कुरुक्षेत्र में भीष्म पितामह के । परिणाम ई भेल जे अंतत: ओ फ़ेसबुक बंद क देलाह।
मुदा ककरो एने-गेने की जिनगी क चक्र रूकल अछि! एहिना फ़ेसबुको के चक्र हिनका अनुपस्थितियों में अपन गति से चलिते रहल। यद्यपि किछु निकटवर्ती सर-समांग सब से वाया व्हाट्सएप विमर्श क सिलसिला चालुए छल। ऐ घटना के किछु दिन बितल हैत की एक दिन कुशलजी के एकटा फ़ोन आयल। ’हेल्लो!’
"हें..हें…हें…मनेजर साहब यौ….नमस्कार"
"नमस्कार। अहां के?" प्रतिउत्तर में कुशल जी बजलाह।
" हें..हें…हें…नै चिन्हलौं? आह! चिन्ह्बो कोना के करब, पहिने कतौ भेंट भेल हैब तखन की ने। हम अहांक फ़ेसबंधु छी। नाम अछि पुष्पेन्द्रनाथ चौधरी। पुष्पेन्द्रनाथक अर्थ भेल पुष्प क राजा अर्थात कमल आ हुनकर नाथ अर्थात कमलपति भगवान विष्णु । हें..हें…हें…" अपन साहित्यिक परिचय दैत ओ फ़ेर स̐ बलह̐सी ह̐सय लगलाह ।
कुशलजी किछु याद करबाक चेष्टा करैत फ़ेर बजलाह "ओह। अच्छा। कहु की समाचार।"
" हें..हें…हें… हमहु अत्तै सोनीपत में रहै छी। अहा̐क फ़ेसबुक पोस्ट सब स̐ बहुत प्रभावित छी। समाज में अहा̐ सन लोक सब के बड्ड आवश्यकता अछि। अतएव अहा̐के फ़ेसबुक छोड়ला से हम बहुत दुखित छी। अहा̐ के अंतिम पोस्ट सब हम देखने छलहु̐ । हम जनैत छी जे अहा̐क बात सब किछु गोटे के लोंगिया मिर्चाई सन लगै छलैन । आ एहने लोक सब के धमकी के कारणे अहा̐ फ़ेसबुक छोड়लहु̐ अछि। मुदा जहिया तक हमरा सन लोक जीवित अछि अहा̐ के डराय के कोनो आवश्यकता नै अछि। एहि संबंध में हम अहा̐ से भेंट क के विमर्श करै चाहै छि। बड्ड तिकरम से अहा̐ के नंबर उपलब्ध भेल अछि। आई हम नोयडा आबि रहल छि आ अहा̐ से भेंट करै के अभिलाषी छी ।"
"मुदा हम आफ़िस क काज में कनि व्यस्त छी" कुशल जी बजलाह
"आहि आहि आहि। बस किछु मिनट के भेंट चाहै छी। हम बस एक घंटा में पहु̐च रहल छी।" ई बजैत उत्तर के प्रतिक्षा केने बिना ओम्हर से फ़ोन राखि देल गेल ।
फ़ोन राखि के कुशलजी पुन: अपन कार्य में व्यस्त भ गेलाह। करीब डेढ घंटा के बाद रिसेप्शन से फ़ोन आयल "सर कोई पुष्पेंद्रनाथ चौधरी आपसे मिलने आए हैं ।"
"ठीक है भेज दो" कहि कुशलजी फ़ेर अपन काज में व्यस्त भ गेल छलाह।
दू मिनट बाद अर्दली एकटा थुलथुल काय व्यक्ति के संग नेने हाजिर भेल। उजरा धोती, ताहि पर से घाम में लभरायल सिल्क के कुर्ता, लंबा टा चानन केने ई व्यक्तित्व भीडो में आराम स̐ चिन्ह में आबि सकै छैथ से इ कियौ मैथिल थिकाह।
"आउ बैसु" अतिथि के स्वागत करैत कुशलजी बजलाह।
आह मैनेजर साहेब आइ अहा̐ स भेट भेने हमर जिनगी धन्य भ गेल। कहिया से नियारने छलहु̐, आइ जा के अहा̐ पकड় में एलहु̐ अछि। अच्छा से सब जाय दिय, पहिने ई बताउ जे अहा̐ फ़ेसबुक किये छोडलहु̐ अछि? अहा̐के भाषा बचाउ आन्दोलन बला किछ कहलक अछि आ कि शिथिला राज्य बला धमकेलक अछि, आ कि शिथिला हुरदंगिया सेना बला सब घुरकेलक अछि? अहा̐ बस एक बेर ना̐ लिय बा̐कि हम देख लेब। हम सभटा बुझै छि एकर सब के खेल-बेल। यौ महराज हमहु̐ बीस बरख स̐ एम्हरे रहै छी आ दिल्ली के गोट-गोट कालोनी सब जै में मैथिल-बिहारी सब बसल अछि,में पैठ बनौने छि। इलाका के छा̐टल बदमाश सब हमरा ना̐ से धोती…धोती त खैर पहिरैत नै जाय अछी धरि पैजामा में लघी क दैत अछि। एहि प्रकारे चौधरी जी आधा-पौना घंटा तक खूब हवा-बिहारि देलखिन ।
जखन हवा-बिहारि के क्रम किछु रुकले तखन गप्पक दिशा मोड़ैत चौधरीजी बजलाह: “हें..हें…हें… अहां भोजन त कैये नेने हैबैक?”
आब चरबजिया बेरा में एहन प्रश्न के की उत्तर देल जाय! अस्तु कुशलजी एहि प्रश्नक उत्तर एकटा प्रश्ने से देलाह "कि अहां भोजन नै केने छी की?"
"आह। हम त घरे सं भोजन क के विदा भेल रही। आब त जे हतै से नस्ते-पानी हेतै की। हमर घरनी त जलखै संगे बांन्है छलखिन । मुदा हम मना करैत कहलियैन जे मनेजर साहेब बिना नस्ता करेने मानथिन्ह थोरेक ने। से अनेरहे हमरा ई सब फ़ेर घुरा क नेने आबय परत।"
चौधरी जी के आशय बुझ में कुशलजी के कोनो भांगट नै रहैन। तथापि ओ मोने मोन किछ राहत अनुभव करैत सोचय लगलाह जे हाथ एहिना टाईट अछि, एहन में यदि जलखै भरि कराक हिनका स̐ पिंड छूटै त सौदा महरग नै अछि।
एहि निर्णय पर पहु̐चैत ओ चौधरीजी से बजलाह। जे चलु तखन किछु जलपाने क लेल जाय। हुनका संग नेने कुशलजी बगल क एकटा रेस्टोरेंट में पहु̐चलाह।
ओतय बैरा के बजाय ओकरा दू टा सिंहारा, दू टा लालमोहन आ दू टा चाह क आर्डर दैते छलाह आ की चौधरी जी बीच में कूदैत बजलाह " इह! एकटा जमाना छल जे एक प्लेट सिंहारा माने दू टा सिंहारा बुझल जाय छल। आ ताहि पर से उप्पर से परसन जतेक लेल जाए तकर हिसाब नै। आ आब त एकटा सिंहारा के फ़ैशल आयल अछि। जे कहु, हमरा सन लोक के त एकटा सिंहारा से मोन छुछुआएले रहि जाय अछि। आ लालमोहन के की पुछल जाए। बरियाति सब में त गिनती के कोनो हिसाबे नै रहै छल। खौकार सब के बाजी लागय त सै, डेढ सै, दू सै टिका दैत छल। मुदा आबक जुग के की कही!"
ई बजैत ओ बैरा के चारि टा सिंहारा, २० टा लालमोहन आ दू कप चाह क आर्डर क देलखिन, आ व्यापार कुशल बैरा सेहो कुशलजी द्वारा कोनो संशोधन के इंतजार केने बिना आर्डर ल के निकलि गेल। पा̐च मिनट बाद हिनकर सभक मेज पर सिंहारा आ लालमोहन के पथार लागि गेल छल।
कुशल जी नहु नहु चम्मच काँटा स तोरि तोरि सिन्हारा आ लालमोहन खाय लगलाह आ ओम्हर कुशलजी बुलेट क गति से सिन्हारा आ लालमोहन के सद्गति देबय लगलाह। जा कुशलजी संग दैत २ टा सिन्हारा आ २ टा लालमोहन खेलथिन्ह टा बचलाहा सबटा माल चौधरीजी के पेट में अपन जगह पाबि गेल छल। चाह क अंतिम चुस्की लैत चौधरीजी बजलाह "ईह! इ नास्ता की भेल बुझू जे भोजन भ गेल।"
"बेस तखन आज्ञा देल जाउ।" बैरा के बिल के बदला में पांच सौ के नोट पकराबैत कुशल जी बजलाह।
"हें.. हें ..हें ... हें आब त अपने घरे निकलबै की ने। हम सोचै छलहुँ जे एतेक दूर आयल छी आ आई संजोग बनल अछि त भौजियो से एकरत्ती भेंट भैये जैतै त ...हें.. हें ..हें ... हें।" इ बजैत चौधरीजी फेर सं बलहँसी हँसय लगलाह। आब ऐ ढिठाई पर कुशलजी की कहि सकै छलाह! तिरहुत्ताम के रक्ष रखैत मौन स्वीकृत्ति दैत चौधरी जी के संग क लेलैथ आ गाड़ी में बैस घरक बाट धेलाह।
घर पहुंचला पर चौधरीजी कुशलजी के कनियाँ 'चँदा दाई' आ बुतरू सब के बीच रैम गेलाह आ तुरत्ते हुनका बीच में अपन वाक्-कुशलता के धाक जमा देलखिन।
गप्प-सप्प एम्हर आम्हार से होयत माँछ क गप्प पर पहुँचल। चौधरीजी बजलाह "ईह! अहाँक बगले में त छलेरा गाँव में बड़का मछहट्टा लगै अछि. बड़का-बड़का जिबैत रहु भेटै छै. चलु घुरि क अबैछि।" ई बजैत ओ कुशल जी के हाथ धेने बाहर जाय के उपक्रम करय लगलाह।
आब आगाँ के खिस्सा अहाँ अपनहुँ सोची सकै छि। अस्तु रात्रि पहर दिवगर माँछ-भात-दही-पापड के भोजन भेलै। भोरे कुशलजी के छए बजे से एकटा मीटिंग छल बिदेशी क्लाइंट संगे वीडियो कांफ्रेंसिंग पर। ओ पँचबज्जी भोरे ऑफिस निकली गेलाह आ एम्हर चौधरी जी आठ बजे तक चद्दर तानि क फोंफ कटैत रहलाह।
उठला पर चाह-चुक्का संगे फेर सं दमसगर नस्तो भेलै। चलै काल ओ कुशलजी के कनियाँ के कल जोरि के क्षमायाचना के भांगट पसारैत बजलाह "हें ..हें...हें... भौजी तखन आब आज्ञा देल जाउ। हमारा कारणे जे अहाँ सब के कष्ट भेल होयत तकरा लेल क्षमाप्रार्थी छि हें ..हें...हें..."
"नै नै ऐ में कष्ट के कोन गप्प छै। अतिथि सत्कार त हमर सबहक परम कर्तव्य थीक" ई बाजि चँदा दाई हिनका जेबाक आशा में केबार लग ठाढ़ भ गेल छलीह मुदा चौधरीजी एक बेर फेर किछु संकोच करैत आ बलहँसी हँसैत बजलाह "हें ..हें...हें...जै काज से नोयडा आयल रही तै में किछु पाई के खगता भ गेल। मैनेजर साहब अपनहि रहितैथ तखन त किछु बाते नै रहितै जतेक कहतियन पुराइये दितथिन मुदा ओ त भोरे भोर मीटिंग के लेल निकली गेल छैथ। से दूओ हजार टका जौं भ जैतै त ...."
चँदा दाई किछु धकमकाइत चौधरी जी के हाथ में एकटा दू हजरिया के नोट थम्हा देलीह।
सांझ में कुशलजी जखन आफिस से घुरलाह त चँदा दाई हिनका हाथ से मोबाइल छीन किछ करै लगलीह। कुशलजी के भेलैन जे हौब्बा! आब कोन काण्ड भ गेलै। कनिके काल में कनियाँ हिनका हाथ में मोबाइल दैत बजलीह "लिय अहाँक मोबाइल में फेसबुक इंस्टॉल क देलौं अछि ... आब अहि पर करैत रहु शोशल नेटवर्किंग।"
इति श्री !
ऐ रचनापर अपन मंतव्य editorial.staff.videha@gmail.com पर पठाउ।


c: text/html

text:
सहरसा। 27 दिसम्बर। जोश आर आवेश मे अंतर तेँ बहुत नहि होयत अछि, मुदा दुनुकेँ अर्थ अलग भ' सकैत अछि। एक जोशीला युवक अप्पन समाज व देशक स्थिति मे बदलाव आनि सकैत छैथ। मुदा एक आवेशित युवक अप्पन आर अप्पन समाज केर सिर्फ अहित क' सकैत छैथ। आवेश केर एक रूप तामस सेहो होयत अछि। जोश हमरा सभकेँ सदिखन आगू बढ़बाक प्रेरणा दैत अछि। जीवनमे सफलता हासिल करबाक लेल हमरा सभक भीतर जोशक होयब बहुत आवश्यकता होयत अछि। जोश आर आवेश हर इंसान के भीतर होयत अछि।
हम आय एक एहेन युवा केर चर्चा करे जे रहल छी, जे नौकरी करैत सामाजिक काज करब नहि बिसरैत छैथ। जी हाँ, भारत भूषणराय एक एहेन युवा छैथ जे रातिमें सिक्युरिटी गार्ड केर नौकरी करैत छैथ, आर दिनमे समाजिक काज व लेखन। भारत भूषणराय मैथिली जगत केर संगे - संग हिन्दी जगतमे सेहो काज क' रहल छैथ। ओ मैथिली भाषा आर हिन्दी भाषा मे कविता , गीत , आलेख , व्यंग, लघु कथा आदि लिखैत रहैत छैथ। भारत भूषणराय मैथिली मंच आर हिन्दी मंच पर अप्पन कविता आर गीत कैको बेर प्रस्तुत क' चुकल छैथ। ऐहिक सोशल मीडिया, मैथिली जिंदाबाद आर मिथिला दैनिक पर सेहो लिखैत रहैत छैथ।
सहरसा जिला के सिमरी बख्तियारपुर प्रखंडक बघवा गाम के रहिवासी भारत भूषणराय सन 1990 मेँ मीरा देवी आर स्वर्गीय कैलाश राय केर इकलौता पुत्रक रूपमेँ जन्म लेलन्हि। ओ बचपने सँ निरन्तर संघर्ष करैत अप्पन अलग पहचान स्थापित केलन्हि अछि।
भारत भूषणजी सँ भेल बातचीत केर दौरान ओ कहला कि ओ बचपने से पढ़ाई केर संगे संग काज सेहो क' रहल छैथ, किएक जे हुनका परिवार मे कियो कमेनिहार नहि छैन्ह। एहिलेल हुनका पढ़ाई केर संगे संग काज सेहो करे पड़ैत छैन्ह। ओ सभ तरहक काज लेल अपना आप के तैयार राखैत छैथ, तरकारी बेचब से ल' के खलासी, कवाड़ीवाला, परचून केर दोकान, प्रिंटिंग प्रेस होय या फेर सिक्युरिटी गार्ड केर नौकरी।
आगा ओ कहला कि जखन हम 2 बरखक छलहुँ तखने पिताजी स्वर्गवास भ' गेलाह। परिवार मे सदस्यक संख्या बहुत बेसी अछि। पिताजी 4 भाई आर 3 बहन छलाह। घरक स्थिति देखि मजबूरन हुनका काज करे पड़लन्हि। काज करबाक लेल एक बेर ओ जे घरक आँगन बाहर निकलला से निकलले छैथ। ओहि समय से ल' के एखन धरी ओ "जीवनक आपाधापी" मे बाझल छैथ।
हुनकर सहनशीलता केर कतबो बखान करब कम होयत। भारत भूषणजी अप्पन कर्तव्य आर आर जिमेवारी केर सही सँ निर्वाह करबाक कोशिश क' रहल छैथ। ओ शुरूवे से काजक संगे संग अप्पन लक्ष्य केर प्रति आगू बढ़ैत रहल छैथ। हुनका अपना संगे संग परिवारक भरण - पोषण सेहो करबाक छैन्ह, एहि लेल ओ रतिमें सिक्युरिटी गार्ड केर नौकरी करैत छैथ, दिनमे समाजिक काज आर लेखन।
भारत भूषणराय अप्पन गामक लेल मिशन बघवा विकास अभियान शुरू करि गामक सभ युवावर्ग क' एककृत करि बघवा विकास मंच संगठन बनेलन्हि। जे कि 2 बरख से बघवाक विकास लेल कार्यरत अछि। ओतहि भारत भूषणजी से जखन लेखनी केर बारे मे पुछलहुँ तेँ ओ कहला "हम तेँ जानैते नहि छलहुँ की होयत अछि लेखनी, की होयत अछि कविता, की होयत अछि व्यंग्य आर की होयत अछि लघुकथा ?, किएक जे कहियो एतबा समय नहि भेटल या फेर हम्मर पारिवारिक प्रष्ट-भूमि एहेन नहि छल जे साहित्य व आन कुनु किताब पढ़बाक शौख राखितो, एहि लेल कहियो लेखनीक बाड़े में सोचबे नहि केलहुँ, चुकी छोट - छिन्ह उम्र से जीवन में बहुत किछ देखबाक लेल भेटल ताहि लेल मोन में बहुत रास बात छल, छोटे उम्र में बहुत किछ देखलहुँ ओहि केर बयान कखनो काल क' दैत छी।"
मिथिला दैनिक टीम एहेन सहनशील युवा क' सलाम करैत अछि।

robotstxt: allowed

filter: keep


text:
पटना । दरभंगा आ रोसरा मे स्थापित DOORDARSHAN रिले केंद्र के बंद करबाक आदेश जारी कयल गेल अछि। कहल जा रहल अछि जे एहि लेलप्रसार भारती सं लिखित आदेश सेहो दुनू केंद्र कें पठा देल गेल अछि। प्राप्त जानकारी अनुसार विभाग द्वारा दुनू रिले केंद्रक बिजली आ टेलिफोन काटबाक आदेश एहि बरख मार्च माह मे निर्गत कयल गेल अछि। ओमहर एहि आदेशक बाद स्थानीय लोक सभमे आक्रोश देखल जा रहल अछि। नाम नहि बतेबाक शर्त पर रिले केंद्र मे काज क रहल एकटा कर्मचारी कहलिन जे एहिठाम विगत 26 मार्च कें एनालॉग सिस्टम बंद क देल गेल अछि। डिजिटलाइजेशनक काम जारी अछि। एकरा बाद अन्य कोनो ठाम सं रिले कयल जायत। एहि कारण दरभंगा आ रोसरा सेंटर कें बंद करबाक आदेश देल गेल अछि। हुनका अनुसारे प्रसार भारती द्वारा प्रति मास 7000 रुपए रेंट देल जा रहल अछि जे विभागक अनुसार बेसी अछि। ओ कहलनि जे हुनका लोकनि कें आदेश देल गेल छनि जे केंद्र मे स्थित सभ समान कें पैक करबाक बाद धनबाद पठेबा लेल आदेश देल गेल अछि। दोसर दिस मैथिली फ़िल्म अकादमी द्वारा बैठक केर आयोजन करबाक बाद एहि मामला मे आक्रोश व्यक्त कयल गेल। संगहि कहल गेल जे दरभंगासं केंद्र सरकार द्वारा दरभंगा दूरदर्शन रिले केंद्र कें बंद करबा लेल साजिश क रहल अछि। अकादमीक एकटा प्रतिनिधि मंडल एहि बीच दरभंगाक सांसद कीर्ति आजाद सं भेट केलक आ एहि मामला मे हस्तक्षेप करबा लेल आग्रह केलक। सांसद कहलिन जे ओ एहि मामला मे भरिसक प्रयास करता। मुदा वर्तमान केंद्र सरकार व्यवहार से लागि रहल अछि जे मोदी सरकार एक केर बाद एक मिथिला विरोधी कार्य क रहल अछि। ओ लोकिन मांग केलनि जे डीडी मिथिला नामसं चैनल खोलल जाय।
मुख्य पृष्ठ समाचार बंद भेल दरभंगा आ रोसराक दूरदर्शन केंद्र, विरोध मे उठल स्वर सांसद...


text:
Saturday, December 8, 2012
यामू क विवाह
लल्लू भाईजी (स्व प्रभाकर झा, हमर पिसी मां क एकमात्र पुत्र आ हमरा सभ में सभ सं पैघ भाई) क छोटकी बेटी यामू (यामिनी) क विवाह पांच दिसंबर के पटना में भेलैक। यामू क बर डैन अमेरिकी छैक, मुदा ओ जेहन तन्मयता आ उत्सुकता सं वैदिक रीति सभ संपन्न कयल, मोन प्रसन्न भय गेल। भौजी क बड़ आग्रह छल जे विवाह में शामिल होई। हुनकर आग्रह मानल। बहुत लोक सं भेंट भेल। विवाह क सभटा वैदिक विधि ओ संपन्न कयलक। ई सभ देखि आंखि जुड़ाएल। यामू के सौभाग्यवती होयबाक आशीर्वाद।
Posted by यशोनाथ झा at 10:43 AM No comments:
Subscribe to: Posts (Atom)


text:
Sunday, July 1, 2012
पनियाहा दूध :: जगदीश प्रसाद मण्डल
पनियाहा दूध
आंगन बहारि, बाढ़नि धोय पछबरिया दावा लगा राखि, सुनयना दरबज्जा दिस तकलनि तँ बूझि पड़लनि जे मास्टर सहाएब (पति) भरिसक सुतले छथि उठा देब उचित हएत मुदा मन ठमकि गेलनि। आठमे दिन गाम आएल रहथि तँ चारि बजे भोरेसँ हरविर्ड़ो केने रहै छलाह जे घरमे कोढ़ियाक बाढ़ि आबि गेल अछि, जे काजक बेरमे सूतल रहत ओकरा कहियो भाभन्स हेतइ? मुदा आठे िदनक दूरीमे एना किअए देखै छी। फेर मन घूमि कहलकनि उमेरोक दोख होइ छै, ओना सठिया तँ गेले हेताह। तत्-मत् करैत सुनयना दरबज्जा–आंगनक बीच ठकुआ कऽ ठाढ़ भऽ गेली, ने आगू डेग उठनि आ ने पाछू।
ओना जीवानन्दक नीन समैयेपर टूटि गेल रहनि, एक तँ ओहुना उमेर बढ़ने खूनो पनिया लगै छै आ नीनो पतरा जाइ छै। नीन टुटिते जीवानन्दक मनमे उठलनि जे उठिये कऽ की करब? काजे कोन अछि जइ पाछू लागब। आँखि बन्न केने सोचैत रहथि। जहिना चिन्तक चिन्तन अवस्थामे निस्तेज भऽ जाइत तहिना रहनि। ओना आँखियो खुजैक आ बन्न होइक ढेरो कारण अछि मुदा हुनका से नै रहनि। मनमे कतेको रंगक विचार टकराइत रहनि, तँए अगिला रास्ता देखैमे एकदिशाह भऽ गेल रहनि। आलमारीक किताब जकाँ रंग-रंगक विषयक एकेठाम सैंतल रहनि, असल विचार परिवारमे गड़ल रहनि। मुदा परिवारसँ पहिने जे अपनापर नजरि पड़लनि ततए गड़ि गेलाह। सेवा-निवृत्त भऽ गेलौं, जीवैक उपाय भलहिं जे हुअए मुदा काज तँ हरा गेल। काजे की अछि जइ अनमेनामे समए गुदस करब। जखन काजे हरा गेल तखन जिनगी केना चलत। जँ जिनगी चलत नै तँ जीवित-मृत्युमे अन्तरे की भेल? मनमे लधले रहनि आकि दोसर उठि गेलनि जे करबो केकरा ले करब? पैछला (पूर्वज) कियो छथिये नै अगिलो उड़िये गेल। बीचमे अपनाकेँ पाबि मन दहलि गेलनि। सेवा-नवृत्तिक तँ एक अर्थ ईहो होएत ने जे काज करै जोगर नै रहलौं। फेर मन ओझरा गेलनि। अंधेर नगरी चौपट राजा टके सेर भाजी टके सेर खाजाक पइर भऽ गेल। काजो तँ दू रंगक होइत अछि, एक शरीरक शक्तिसँ कएल जाइत अछि दोसर बौद्धिक शक्तिसँ। हम तँ शरीरक शक्तिसँ नै बौद्धिक शक्तिसँ करैत छलौं तखन किअए नै करैबला रहलौं। आमक आॅठी जहिना कोइलीसँ धीरे-धीरे सक्कत बनि सृजन शक्ति प्राप्त करैत, से कहाँ भेल? जँ बौद्धिक शक्तिकेँ शरीरक शक्तिक सीमांकन कएल जाएत तँ केहेन हएत? खैर जे होउ, ठनका ठनकै छै तँ कियो अपना माथपर हाथ दइए। मुदा सेहो तँ नै भऽ रहल अछि। जे ठनका शरीरक के कहए जे घरो-दुआर आ गाछो-विरीछकेँ तोड़ि-फाड़ि दइए ओही ठनकाकेँ हाथ कते काल बचा सकैए।
फेर मन ठमकलनि। मुइल धार जकाँ परिवारो भऽ गेल अछि, कि हमरा बचौने बचत। बचबो केना करत? ने पछिला घूमि औताह आ ने अगिला आबए चाहत। लऽ दऽ कऽ दू प्राणी भेलौं, तहूमे तेहेन पाकल आम जकाँ भऽ गेल छी जे कखन तूबि खसब तेकर कोन ठेकान अछि। खैर जे होउ, जाबे आँखि तकै छी ताबे तँ जीबए पड़त आ जाबे जीब ताबे जीबैक उपाए करै पड़त। अपने जीने जिनगी आ अपने मुइने मृत्यु।
गुन-धुनमे पड़ल जीवानन्दक मन समाज दिस बढ़लनि। समाजे ले की केलिऐ जे हमरा ले करत। जहिना देवस्थान दस गोटेक सहयोगसँ ठाढ़ो होइत आ चलबो करैत तहिना तँ समाजो अछि। मुदा से तँ किछु ने केलिऐ। थकथकाएल मन कहलकनि-
“कि ओछाइने धेने रहब आकि उठबो करब?” मुदा लगले दोसर मन कहलकनि-
“उठिये कऽ की करब?”
मन आगू बढ़ि शिक्षक समाज दिस बढ़लनि। सभ सेवा-निवृत्ति होइ छथि। मुदा कि हमरे जकाँ सभकेँ हेतनि। भलहिं सभकेँ होन्हि वा नै किछु गोटेकेँ तँ हेबे करतनि। जखन सबहक जिनगी एक वृत्तमे बीतल तखन किअए सभकेँ सभ रंग हेतनि। परिवारो आ समाजो तँ सबहक सभ रंग छन्हि। से तँ छन्हिये। दीनानाथ बाबूकेँ देखै छियनि जे सेवा-निवृत्तिक उपरान्तो विद्यालय छोड़ि नै रहलनिहेँ। जखन कि सुखदेव बाबू सेवा-निवृत्ति होइसँ पूर्वहि जे तीन बर्ख ओछाइन धेलनि से अखनो धेनहि छथि। परिवारमे जँ केकरो किछु अढ़बै छथिन तँ मुँह दूसि कहै छन्हि जे भरि दिन कौआ जकाँ काँइ-काँइ करैत रहै छथि। मनुक्खकेँ जँ कौआ मानि लेल जाए तँ बोलकेँ की कहबै? जीवानन्दक मन आरो घुरिया गेलनि। फेर मनमे उठलनि जे अनेरे औनाइ छी। जतबे रहए ततबे टाँग पसारी नै तँ पओल जाएब। सुतले-सूतल पत्नीकेँ सोर पाड़लखिन-
“कनी एमहर आउ?”
आंगन-दरबज्जाक बीच जे सुनयना ठाढ़ छलीह से आगू डेग बढौलनि। केबाड़ लग ठाढ़ भऽ हिया-हिया देखए लगलीह। पहिलुका (सेवा-निवृत्तिसँ पूर्वक) अपेक्षा बदलल-बदलल रूप बूझि पड़लनि। एना केना भेलनि, अखन धरि तँ किछु कहबो ने केलनिहेँ। तखन किअए पानि उतरल बूझि पड़ै छन्हि। केबाड़क एकटा पट्टा खोलि देने रहथिन आ दोसर ओहिना लगल रहै। तही बीच जीवानन्दक मनमे उठलनि जे जाबे नोकरी करै छलौं ताबे बाहरसँ कमा कऽ आनि पत्नीक हाथमे दैत छलियनि, आ अपने अपनाकेँ गारजन बुझैत छलौं। से तँ आब नै हएत। जँ से नै हएत तँ परिवार आगू मुँहे केना ससरत? पाहुन जकाँ आठ दिनपर अबै छलौं आ कमासुत बनि जाइ छलौं।
पतिक बदलल रूप देखि सुनयनाक मनमे उठलनि जे अखन धरि किछु करबो ने केलनिहेँ आ तरे-तर फटि रहल छथि। नवकविरयाक चुटकीक अवाज जकाँ सुनयनाक आगमन बुझितो जीवानन्दकेँ उठैक हूबा देहमे नै रहलनि। मनोक बोझ तँ माथकेँ ओहिना भरिया दैत जहिना कोनो वस्तुक बोझ भरिअबैत। मनकेँ जिनगीक बाेझ ऐ रूपे दबने जेना सवारी कसल घोड़ा वा खलीफा होइत। जाबे धरि बाहरसँ कमा घर अनैत छलौं, जइ बले परिवार ससरैत छल ओ तँ टूटि गेल। ओहीपर ने अपनो छहर-महर आ घरो-परिवारक छल। मुदा से नै भेने तँ ओहिना भऽ जाइ छै जहिना माटिक बनल रास्ताकेँ पानिक धार काटि अवरूद्ध कऽ दैत अछि। की कमाइयेपर गारजनी छल? पत्नियेकेँ की सुख हमरासँ भेलनि? घर-गिरहस्ती सम्हारैमे दिन-राति एकबट्ट केने रहै छथि। एक तँ मिथिलांचलक किसान परिवारक अजीव गढ़नि अछि, जइठाम एलापर देवियो-देवता भोथिया गेलाह। सौंसे जनकपुरमे जनकेक दरवार जकाँ बूझि पड़लनि। नान्हिटा बात थोड़े छी। गाम-गाम व्यास भागवत बचै छथि, गाम-गाम कीर्तन-भजन, भोज-भनडारा होइत रहैत अछि, तइठाम समाज विपरीत दिशामे बहि गेल, मुदा देखलनि कोइ ने। दरबाजाक सौभाग्य छल नीक-नीक बात-विचार करब। तइठाम दरबज्जा टूटि आंगन घरक कोठरी बनि गेल अछि, जइठाम कम-सँ-कम लोकक पैठ रहैए, जइठाम आनक सुख-दुख सुनैक आ सुख-दुखक दबाइ बुझैक अवसर नै भेटैत तइठाम पति-पत्नीक संबंधक आधार कि बनि सकैए। देखा-देखीक दुनियाँमे चिन्ता–चिन्तन किअए रहत। जँ से नै रहत तँ मनक सुखक दिशाक धारा किअए ने बदलत। जीवित-मृत्युक िनर्णए के करत? केना हएत? कोनो मुसरा गाछ होइ आकि लतिआएल लत्तीक होइ, ओकर बाढ़ि ताधरि समीचीन होइत जाधरि ओकरा अनुकूल वातावरण भेटैत रहैत। ओना लाखो कीड़ी-मकौड़ी कोमल किसलयकेँ नष्ट करैबला अछि मुदा प्रकृतोक तँ गजब गढ़नि अछि, एक-दोसराक नष्ट करैबला सेहो मौजूद अछि। बिनु मुँहक गाछ वा लत्तीक दशा तँ ओहने होइ छै जेहेन साँपक मुँह थकुचेलाक पछाति होइ छै।
जीवानन्दकेँ एहसास भेलनि जे हमरापर नै पत्नीपर घर-ठाढ़ अछि। जँए घर ठाढ़ अछि तँए समाजक परिवार कहबैक लाली अछि। मुदा समाज तँ ओहिना नै केकरो महत दैत? सेवाक अनुकूल केकरो महत दैत अछि। से हमरा से की भेलै? जखन किछु ने भेलै तखन कते महत हेबाक चाही? मुदा जकरा घर-परिवार गाम बुझै छी, तेकरा छोड़िये केना देब। मुदा ई प्रश्न तँ गामक छिऐ, अपन नै। परिवारमे जे छहर-महर भेल ओइमे हमरा कमाइसँ की भेल? यएह ने भेल जे बेटीक बिआह केलौं, बेटाकेँ पढ़ेलौं-लिखेलौं। अंतिम अवस्थामे अपन घर बनेलौं। मुदा बेटीक बिआह, पढ़ाइ-लिखाइ एते भारी किअए अछि जे जिनगी भरिक कमाइसँ लोककेँ पारो ने लगै छै। जँ एतबेमे सभ ओझरा जाए तँ समाजक गति केहेन हएत? जँ समाज दुरगतिक चालि पकड़ि चलत तँ मनुष्यक पैदाइस केहेन हएत। जइठामक जेहेन मनुष्य तइठाम तेहने दुनियाँ।
करोट फेरते जीवानन्दक मनमे उठलनि जे हारि मानी झगड़ा पड़िआए। पत्नीसँ क्षमा माँगि लेब। जँ से नै माँगब तँ हुनकर विचार छियनि जे घरमे रहए दथि वा नै। समाजक संग तँ वएह रहलीह। पत्नीक प्रति जे प्रेम हेबाक चाही से कहाँ कहियो भेल। क्षण-पलक संबंध रहल जीवन-लीलाक संबंध कहाँ रहल। हुनकर दुनियाँ हमरासँ भिन्न रहलनि। मुदा आइ तँ ओही दुनियाँक जरूरति हमरो भऽ गेल अछि। खंड विकसित देशमे जहिना जनता-सरकारक बीच संबंध रहैत, तहिना ने भऽ गेल अछि। जेना पति रूपमे ओ सेवा केलनि तेना कहाँ केलियनि। जँ से करितियनि तँ ओ ओहिना ओतै अँटकल रहितथि, जतए नाओं-गाँवो नै सीखि पेलीह। जतबो समए गाममे बितेलौं, हुनकर कमाइ खेलियनि ततबो तँ हुनका नै कऽ सकलियनि।
ततबे नै, दरबज्जापर जे माल अछि, हुनका (पत्नी) देखि भूख-पियास कहए लगै छन्हि मुदा हमरा देखि घिरनी जकाँ नाचि भगबए चाहैए। अठबारेयो जँ अबैत रहलौं तैयो तँ अपन बूझि खाइ-पीबै ले किछु ने केलिऐ। कोनो कि मनुख छी जे घड़ी-मोबाइल देखि मिनट-सेकेण्ड बूझत, ओकरा लेल तँ अठबारैओ सटले-दिन भेल। तहिना तँ गाछियो-बिरछीक अछि। जूरशीतल दिनसँ ओकरा जलढार हेबाक चाही, से अनका तँ कहलिऐ, मुदा...?
.....किअए ओ अपन बूझत?
जहिना सासुरमे जमाए सासु-ससुरक आगू लाड़-झाड़ करैत जे ई नै अछि ओ नै अछि। तहिना जीवानन्द ओछाइनसँ उठि, बैसैत पत्नी दिस देखि बजलाह-
“एते दिनक जिनगीमे कहयो निठूर दूध नै खेलौं? आब अहाँक दरबारमे छी, जेना राखी।”
पतिक बात सुनि सुनयना विह्वल भऽ गेलीह। अपन कर्तव्यक बोध भेलनि। पतिक सेवा पत्नीक पहिल दायित्व। लटारम्ह करैत बजलीह-
“एना संस्कृतमे नै कहू, भखिऔटीमे कहू जे कि कहै छी?”
पत्नीक बात सुनि जीवानन्दक मन हरा गेलनि। जइठाम सुग्गा-मेना संस्कृत पाठ करैत छल तइठाम मनुष्यक दूरी एते किअए भेल? प्रश्नमे ओझराइते बुकौर लगि गेलनि। बोली नै फुटलनि।
आजुक शिक्षक जकाँ जीवानन्दक जिनगी नै रहलनि। शिक्षक समाजक प्रति समर्पित छलाह। ओइ समाजक बीच पढ़ाइ-लिखाइ प्रतिष्ठाक मूल बिन्दु छल। ओ सभ मानैत छथि जे जइ विषयक जरूरति विद्यार्थीकेँ टयूशन पढ़बाक होइ छै ओइ विषयक पढ़ाइमे कमी छै। विद्यार्थीक लेल किछु सहज विषय होइत अछि किछु कठिन। मुदा जइ विषयक जे शिक्षक होइ छथि हुनका लेल तँ ई समस्या नै भेल। जँ हुनकामे शिक्षण-कलाक पूर्णता हेतनि तँ विद्यार्थीकेँ किअए समस्या ग्रस्त रहए देथिन। की वजह छैक जे अपना ऐठाम अदौसँ लऽ कऽ अखन धरि शिक्षण-संस्थानमे छड़ीक चलनि नै रहल मुदा तँए कि कियो पढ़ि-लिखि विद्वान नै भेलाह। भेलाह।
जइ हाइ स्कूलमे जीवानन्द शिक्षण कार्य करैत छलाह ओइ विद्यालयकेँ अपन छात्रावास सेहो छैक। जइमे पचाससँ ऊपर छात्रो आ आधासँ बेसी शिक्षको रहैत छथि। मेसमे भोजन बनै छैक आ जएह विद्यार्थीक लेल सहए शिक्षको लेल होइत छैक। ओना शिक्षक सभ अलगसँ दूध कीनि रातिमे सुतै बेर पीबै छथि। जीवानन्दो पीबै छथि।
जहिना बाटमे हराएल बटोही दोसरकेँ पुछैत, मुदा उत्तर देनिहारो बटोही तँ रंग-बिरंगक होइत अछि। कियो एहनो होइत जे अपने हरेबाक चर्च करैत तँ कियो हराएब छिपबैत आरो दोसरकेँ हराएल बाट देखा दैत आ कियो एहनो होइत जे कहैत जे संगे चलू। ऐ आशाक संग चलैक बात कहैत जे जँ किछु नै कहबै तँ गोंग कहत, मुदा बिनु बूझलमे कि जबाबो देल जा सकैए। ओ संग केने ताधरि चलैत रहैए जाधरि आँखिगर नै भेट जाइत अछि। अर्द्धांगिनीक रूपमे सुनयना पुछलखिन-
“कि सुच्चा दूध कहलिऐ?”
जीवानन्द- “पैंतीस सालक नोकरीमे कहियो सुच्चा दूध नै पीब सकलौं। पीलौं जरूर मुदा एकरा आधासँ बेसी खाएब थोड़े कहल जेतैक।”
जहिना मृत्तासनपर चढ़ल राहीकेँ सर-समाज आ कुटुम-परिवारक लोक आबि-आबि जिज्ञासा करैत जे भैया, कि काका, आकि बाबा की खेबा-पीबाक मन होइए तहिना सुनयना पुछलखिन-
“एते दिन जतए अहाँ छेलौं छेलौं, हम छेलौं छलौं। मुदा आब तँ ओतए अहुँ रहब जतए हम छी।”
पत्नीक विचारक गांमीर्यसँ जीवानन्द आँखि पड़ल अजगर साँपक सोझसँ पड़ा नै पाबि, बजलाह-
“कहलौं तँ बेस बात मुदा मनुष्य तँ मनुष्यक बीच किछु बंधन िनर्धारित कऽ रहैत अछि। डोरी-पगहाक जरूरति तँ पशुक लेल होइत। मुदा बान्ह तँ एकमुड़िया नै भऽ सकैए। ओकरा लेल तँ जाधरि दू-मुड़िया नै लटपटौल जाएत, ताधरि गीरह केना पड़तै। जाधरि कुशियारक गाछ जकाँ गीरह नै बनत ताधरि रस-जल केना समटाएल रहत।”
पत्नीक प्रश्न सुनि जीवानन्द जिनगीक ओझरी देखए लगलाह जे ई बन्धन छूटल कहिया। तड़सैत मन पत्नीक करेजमे पहुँचलनि। जहिना निशाएल लोक अपने अड़-दड़ बजैत तहिना जीवानन्द बाजए लगलाह-
“कामिनी, सेविकाक रूप छोड़ि संगी कहिया बुझलयनि। ई दोख केकर। मुदा दोख तँ दुनू दिस देखए पड़त। पत्नी कोन रूप देखलनि। सभ दिन ओ पति बूझि सेवा करैत एली। कहियो किछु नै मंगलनि। अपन परिवारक स्तर बूझि अपनाकेँ सम्हारि रखलीह।”
बड़बड़ाइत पतिकेँ देखि सुनयना बजलीह-
“हारि मानी झगड़ा फड़िआए। एके बेर बाजि जाउ जे जे हूसल से हराएल। जे जीबए से खेलए फागु।”
मरैत रोगी जकाँ जीवानन्द बजलाह-
“सुच्चा दूध आबो नै पीब सकै छी?”
“पीब सकै छी। जखन गाए पोसैक लूरि अछि तखन किअए ने पीब सकै छी। मुदा जइठाम दिन-राति लुटनिहार लूटि रहल अछि तइठाम थनक दूधक कंठ लग पहुँचत कि नै, तेकर कोन बिसवास अछि।”
पत्नीक प्रश्न सुनि जीवानन्द जी-जी कऽ उठलाह। बिसरल बात मन पड़लापर जहिना ओकर रूपो-रेखा सोझमे अाबए लगैत तहिना भेलनि। बजलाह-
“शुद्ध-अशुद्ध दूध ने एक परिवारक समस्या छी आ ने एक गामक। दूधमे पानि देब चलनि भऽ गेल अछि। ओना जे अपने गाए-महींस पोसि दूध खाइ छथि तिनकर संख्या कम छन्हि। जे बेचिनिहार छथि ओ दूध बेचि चाउर-दालि, तरकारी इत्यादि कीनै छथि, खाली दूधेटामे पानि नै देखै छथिन। आनो-आनो तहिना, तखन कएल कि जाए। कुल-मिला कऽ देखलापर यएह ने देखि पड़ैत जे ताड़ी पीयाक गांजा पीयाककेँ गारि पढ़ि कहैत जे फोकटिया अछि। एहिना एक-दोसरमे सटल संबंध अछि। सभकेँ सभ गारि पढ़ैत आ सबहक सभ सुनैत अछि। तहूसँ टपि अपने मुँहे गरिया अपने सेहो सुनैत अछि।”
विह्वल भऽ सुनयना पुछलखिन-
“तखन उपाय?”
“उपाय एतबे जे जते परिवारमे खर्च हएत कम-सँ-कम तते उपारजन कऽ लेब तखन परिवारक पाड़़ लगि जाएत। गाममे जते खर्च अछि ओते गौआँ मिलि उपारजन कऽ लेताह तँ गामक पाड़ लगि जाएत। समाजेक कल्याण ने देशक कल्याण छी।”
~
Subscribe to: Post Comments (Atom)


text:
मधुबनी। दरभंगा प्रमंडलक सबस पुरान औद्योगिक परिसर पडौल औद्योगि परिसर (पीएडा) मे एक बेर फेर चहल-पहल देखा रहल अछि। पिछला कई साल स वीरान पडल एहि परिसर मे धीरे धीरे उद्योग स्थापित भ रहल अछि। पुरान उद्योग कए फेर स जीवित करबाक कोनो प्रयास त नहि देखा रहल अछि, मुदा नव उद्योग जरूर परिसर कए नव जीवन प्रदान क रहल अछि। चारि मास पहिने करीब दू करोड क लागत स कनक धारा नामक पेयजल कंपनी एहि ठाम अपन कारोबार शुरू केलक अछि। करीब 48 हजार लीटर क्षमता क एहि प्लांट मे एखन 12 हजार लीटर पेयजल क उत्पादन भ रहल अछि। खास गप इ अछि जे आब एहि ठाम बोतल क निर्माण सेहो भ रहल अछि जाहि स पेजयल लेल बोतलक आयात करबाक मजबूरी खत्म भ गेल। कंपनी क अधिकारी कमलेश कुमार झा क कहब अछि जे एहि प्लांट स कम स कम पेयललक मामला मे मिथिला मेड इन मधुबनीक गौरव प्राप्त क लेलक अछि आ करीब 40 गोटे कए रोजगार सेहो उपलब्ध कराउल गेल अछि। जलक उपलब्धता कही बा बाजार मे पेयजलक मां, मुदा कनक धारा क बलग मे एकटा आओर पेयजल क प्लांट लागि रहल अछि जे अगिला दू मास मे चालू भ सकैत अछि। परिसरक एकटा जमीन पर मुर्गीदाना बनेबाक कारखाना सेहो तैयार भ रहल अछि। एहि कारखाना क चालू भेला स मधुबनी जिला मे मुर्खीपालक कए मुर्गीदाना लेल परेशानी नहि रहत। पीएडा लेल सबस पैघ उपलब्धि डिटरजेंट कंपनी क खुलब अछि जेकरा लेल सरकार शुक्रदिन जमीन आवंटित क देलक अछि। मुंबई क कंपनी अपन एकटा ईकाई पंडौल मे लगा रहल अछि। हाजीपुरक बाद उत्तर बिहार मेइ दोसर डिटरजेंट प्लांट होएत। उम्मीद कैल जा रहल अछि जे एहि कारखानाक शुरुआत एहि सालक अंत धरि भ जाएत। कंपनीक एकटा पदाधिकारीक कहब अछि जे कंपनी अगिला छह मासक भीतर पहिने पैकेट क काज शुरू क देत आ साल भरिक भीतर उत्पादन शुरू भ जाएत। कुल मिलाकर वीरान पडन पीएडा मे आब चहलचहल देखा रहल अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa
पीएडा मे देखा रहल अछि चहल-पहल
मधुबनी। दरभंगा प्रमंडलक सबस पुरान औद्योगिक परिसर पडौल औद्योगि परिसर (पीएडा) मे एक बेर फेर चहल-पहल देखा रहल अछि। पिछला कई साल स वीरान पडल एहि परिसर मे धीरे धीरे उद्योग स्थापित भ रहल अछि। पुरान उद्योग कए फेर स जीवित करबाक कोनो प्रयास त नहि देखा रहल अछि, मुदा नव उद्योग जरूर परिसर कए नव जीवन प्रदान क रहल अछि। चारि मास पहिने करीब दू करोड क लागत स कनक धारा नामक पेयजल कंपनी एहि ठाम अपन कारोबार शुरू केलक अछि। करीब 48 हजार लीटर क्षमता क एहि प्लांट मे एखन 12 हजार लीटर पेयजल क उत्पादन भ रहल अछि। खास गप इ अछि जे आब एहि ठाम बोतल क निर्माण सेहो भ रहल अछि जाहि स पेजयल लेल बोतलक आयात करबाक मजबूरी खत्म भ गेल। कंपनी क अधिकारी कमलेश कुमार झा क कहब अछि जे एहि प्लांट स कम स कम पेयललक मामला मे मिथिला मेड इन मधुबनीक गौरव प्राप्त क लेलक अछि आ करीब 40 गोटे कए रोजगार सेहो उपलब्ध कराउल गेल अछि। जलक उपलब्धता कही बा बाजार मे पेयजलक मां, मुदा कनक धारा क बलग मे एकटा आओर पेयजल क प्लांट लागि रहल अछि जे अगिला दू मास मे चालू भ सकैत अछि। परिसरक एकटा जमीन पर मुर्गीदाना बनेबाक कारखाना सेहो तैयार भ रहल अछि। एहि कारखाना क चालू भेला स मधुबनी जिला मे मुर्खीपालक कए मुर्गीदाना लेल परेशानी नहि रहत। पीएडा लेल सबस पैघ उपलब्धि डिटरजेंट कंपनी क खुलब अछि जेकरा लेल सरकार शुक्रदिन जमीन आवंटित क देलक अछि। मुंबई क कंपनी अपन एकटा ईकाई पंडौल मे लगा रहल अछि। हाजीपुरक बाद उत्तर बिहार मेइ दोसर डिटरजेंट प्लांट होएत। उम्मीद कैल जा रहल अछि जे एहि कारखानाक शुरुआत एहि सालक अंत धरि भ जाएत। कंपनीक एकटा पदाधिकारीक कहब अछि जे कंपनी अगिला छह मासक भीतर पहिने पैकेट क काज शुरू क देत आ साल भरिक भीतर उत्पादन शुरू भ जाएत। कुल मिलाकर वीरान पडन पीएडा मे आब चहलचहल देखा रहल अछि।


text:
हे मातृभूमि स्वीकारू प्रणाम
हम आयल छी आइ अपन गाम
जाहि गाम स कुल छल उपटि गेल
ओहि गाम स हम जोडब आइ नाम
आंखि स टपकल हमर इ नोर
कहू की सटल अछि हमर ढोर
सिहरल तन पुलकित मन हमर
चाही स्नेह अहां स हमरा दान
हे मातृभूमि स्वीकारू प्रणाम
हम आयल छी आइ अपन गाम
आशीष झा
पटना। पुनपुन प्रखंड क वाजितपुर गाम मे आइ भोर एकटा नव इजोत संग भेल। करीब पच्चीस हजार लोक एहि जार मे भोर ग्यारह बजे मैदान मे जमा भ गेल छलथि। अपन गाम क ओहि कुल वंश कए अभिनंदन लेल जे 25 साल स अपन जमीन ताकि रहल छल। मॉरीशस क राष्ट्रपति राजकेश्वर प्रयाग क 25 साल लंबा खोज क आइ आइ सुखद अंत भेल। लोक क प्रेम देख राष्ट्रपति सेहो अपना कए भावुक हेबा स नहि रोकि सकलाह। भावुकता मे हुनकर आंखि क नोर पिपनीक बांध तोडि देलक। इ बांध टूटबाक छल किया त पच्चीस साल क मशक्कत क बाद ओ अपन मूल गाम क पता पर पहुंचल छलाह। डेढ़ सौ वर्ष पहिने वाजितपुर गाम स हुनकर परदादा मॉरीशस गेल छलाह। राजकेश्वर प्रयाग गाम मे जुटल लोक कए हिंदी मे संबोधित केलथि, जाहि स भावना और प्रखर भ सामने आयल। ओ अपन संबोधन क शुरुआत करैत कहला जे हम एहि धरती कए प्रणाम करैत छी। जहिना हम एहि गाम मे प्रवेश केलहुं हमर आंखि नोरा गेल, हम भावुक भ गेलहुं।
महामहिम प्रयाग अपराह्न लगभग तीन बजे मुख्यमंत्री नीतीश कुमार संग मंच पर एलाह। संग मे राष्ट्रपति क कनिया अनिता प्रयाग सेहो रहथि। मैदान मे हुनक बाट तकैत लोक हुनकर स्वागत मे थपडी बजेलक। प्रयाग कहला जे मॉरीशस आ बिहार क संबंध देश दू देशक नहि, बल्कि दूटा भाई क अछि। हमर पुरखा बिहार स अपन शरीर मॉरीशस ल गेल छलाह, हुनक आत्मा एहि ठाम बसैत अछि। राजकेश्वर प्रयाग अपन गाम क लोक स अपील केलथि जे ओ अपन बच्चा कए नीक शिक्षा दथि किया त शिक्षा गाम क दुख दर्द कए खत्म क सकैत अछि। एहि अवसर पर राजकेश्वर प्रयाग वाजितपुर गाम मे एकटा हाई स्कूल क शिलान्यास सेहो केलथि। ओ कहला जे जाति-पांत बहुत भेल आब एकरा छोडि कए बिहार कए आगू बढेबा मे हमरा सब कए लगबाक चाही। बिहार क विकास क चर्चा करैत प्रयाग कहला जे एकर खूब चर्चा श्रा रहल अछि। बिहार सरकार कए गाम तकबा मे मदद करबा लेल धन्यवाद दैत कहला जे हम आभारी छी मुख्यमंत्री नीतीश कुमार क जे हमरा हमर पूर्वज क माटी तक पहुंचा देलथि। परदादा क भूमि पर हमर डेग राखब हमरा लेल सपना जेकां अछि। इ सर्वाधिक खुशी क समय छी।
एहि मौका पर मुख्यमंत्री कहला जे इ पैघ गप अछि जे मॉरीशस क राष्ट्रपति अपन गाम एलाह अछि। अपन मूल कए याद राखब पैघ गप अछि। बिहार क लोक जतए छथि अपन पुरुषार्थ स कमाल केने छथि। मुख्यमंत्री कहला जे बिहार लोक भीख मांगबा लेल कतहु नहि जाइत अछि। बिहारी जतए जाइत अछि ओकर योगदान ओहि ठामक विकास मे रहैत अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
मनीष झा
नई दिल्ली। मैलोरंग द्वारा आयोजित पंचदिवसीय मलंगिया नाट्य महोत्सवक चारिम दिन माने 29 दिसंबर 2012 केर संध्या 6:30 बजे संस्था मिथिला विकास परिषद, कोलकाता द्वारा अशोक झा केर निर्देशन मे नाटक ‘जुआएल कनकनी’ केर मंचन सफलतापूर्वक संपन्न भेल। नाटक प्रारंभ हेबा स’ पूर्व मंच संचालित करैत मैलोरंग केर निदेशक प्रकाश झा दिल्ली में भेल सामूहिक बलात्कार में संलग्न आरोपी पुरुख समाजक राक्षस लोकनिक कुकृत्य के घोर भर्त्सना केलन्हि आ एहि विकृतताक शिकार दामिनी के प्रति शोक संवेदना व्यक्त करैत उपस्थित प्रेक्षक आ रंगकर्मी लोकनि दू मिनट केर मौन रखलन्हि। दिल्ली के एहि घटनाक कारणे यातायात में बाधा स्वाभाविक छल तदुपरान्तो भाषा प्रेमी लोकनिक उपस्थित संतोषपूर्ण रहल। मिथिला विकास परिषद, कोलकाता केर भाषा प्रेम आ समर्पणताक अंदाज़ अही बात स’ लगाओल जा सकैत अछि जे एहेन जुआएल कनकनी बला शीतलहर में अपन करीब डेढ़ दर्ज़न कलाकार के संग एहि महोत्सव के सफल बनेबा आ सहभागिता देबा लेल कोलकाता स’ दिल्ली धरिक यात्रा के तय केलन्हि। नाटक अपन पूर्ण तैयारीक संग निर्धारित समय स’ प्रारंभ भेल आ समाप्त होइ काल तक दर्शक कें अपना में समेट क’ राख’ में सक्षम रहल। मलंगिया जीक कलम समाजक ओहि केंद्र बिंदु तक पहुंचल अछि जाहि ठाम धनक लालच में कोनो व्यक्ति कोन हद तक नीच भ’ सकैत अछि ताहि ह्रासित नैतिकता के संवाद के माध्यमें जाहि रूप में नाटक में रखलनि अछि ओ निश्चितरूपे सराहनीय आ अदम्य साहसक द्योतक अछि। नाटकक कथाक मुख्य सार ई जे नैतिक रूप स’ भ्रष्ट एक परिवार जाहि में एक भाई अपन जेठ भाई के जहर खुआ क’ सर्पदंश के अफवाह फैला ओकरा मृत्यु के मूँह में धकैल दैत छैक आ ओकर विधवा संग कुकृत्य क’ ओकरा समाजक नज़रि में नीच बना दै छै। विधवा कतेको बेर आत्महत्या करबाक प्रयास करैत अछि मुदा फूल सन बेटा के मूँह ताकि विचार त्यागि दैत अछि आ ओहि दिनक प्रतीक्षा में लागि जाइत अछि जखन बेटा नमहर भ’ क’ एहि अत्याचारक प्रतिशोध लेतैक। बेटा जखन वयस्क होइ छै त’ समाज ओकरा आंगां माइयक एहि कुकृत्य के चर्चा करैत छै जाहि स’ मर्माहत भ’ क’ ओ माय स’ घृणा कर’ लगैत छै,मुदा जखन बेटा एहि सबस’ आक्रोशित भ’ क’ कनियाँ आ छोट भाइअक संग घर छोड़ि देबाक निर्णय लैत अछि त’ माय दुखी भ’ क’ जाहि बात के बरखो स’ मोन में दबौने छल आइ उजागर नै करैत त’ शायद बेटो हाथ स’ च’ल जइतै। बेटा विचलित मोन स’ सब बात के सुनैत तत्क्षण ओहि पित्तिक ह्त्या करैत अछि जे नहि की मात्र ओहि घरक वास्ते अपितु सम्पूर्ण मानव समाजक लेल कलंक छल। एहि नाटकक कथाक आधार पर जुआएल कनकनी स’ अभिप्राय एक विधवाक संचित वेदना जे की अंत-अंत धरि असह्य भ’ जाइत अछि। मिथिला विकास परिषदक एहि नाटक के सफल करबा में जे कलाकार लोकनि बीड़ा उठओने छलाह ताहि में अग्रणी छलाह एहि नाटकक निर्देशक अशोक झा (मुख्य नायक जीबू के भूमिका में),नारायण ठाकुर,राघवेन्द्र झा,वन्दना झा,बेला झा,अशोक झा “भोली”,कुमारी अंजना इस्सर आदि। पार्श्व संगीत-शान्ति सरकार,गायन-अपराजिता,अशोक झा “भोली” आ गोपीकांत झा,प्रकाश-समर बनर्जी आ सह-निर्देशन-शैल झा।
मैलोरंग दिसि स’ आजुक अतिथि अखिल भारतीय मिथिला संघ केर महासचिव विजय चन्द्र झा निर्देशक अशोक झा कें पुष्पगुच्छ,प्रशस्ति पत्र आ प्रतीक चिन्ह दय सम्मानित केलनि। अशोक झा जी दू शब्दक संबोधन मे मैलोरंग आ मलंगिया जीक प्रशंसा करैत कहला जे मैलोरंग मैथिली भाषा आ संस्कृति के बचा राख’ में पुरजोर मेहनैत क’ रहल अछि आ मलंगिया हमरा लोकनिक जुगक मील के पाथर (Milestone) छथि। एहि सुअवसर पर मैथिली साहित्यकार,रंगकर्मी आ आलोचक कमल मोहन चुन्नू जी सेहो उपस्थित छलाह जे कि मलंगिया जीक रचनात्मक शैली आ तकर उद्देश्य स’ उपस्थित दर्शक के अवगत करौलनि।
ज्ञात हो कि एहि महोत्सवक पाँचम आ अंतिम नाटक ओरिजनल काम केर मंचन 30 दिसंबर 2012 क’ पूर्वनियोजित स्थान पर 6:30 बजे संध्या स’ करबाक जिम्मा स्वयं मैलोरंगक रंगकर्मी लेने छथि जे कि प्रकाश झाक निर्देशन में होयब सुनिश्चित अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
प्रिय संजू!
आइ नञि जानि किएक, अहाँ के चिठ्ठी लिखबाक मोन भऽ रहल अछि। ओना तऽ एहि सँ पहिनेहो कतोक चिठ्ठी लिखने छलहु, मुदा ई चिठ्ठी आन सब चिठ्ठी सँ भिन्न अछि। एहि चिठ्ठी के जखन अहां पढ़ैत रहब, तावेत धरि हम दूर ... बहुत दूर, क्षितिजक ओहि पार जा चुकल रहब। एही लेल जएबासँ पहिने हमर आंतरिक इच्छा छल जे अहाँ सँ भेट करी ... मुदा अपन सोचने थोड़बे होइत छैक ... होबाक तऽ वैह होइत छैक जे भाग्य विधाताक इच्छा रहैत छनि। आइ जेलक चाइर दीवारी में कैद भऽ कऽ ई चिठ्ठी लिखि रहल छी, सब कैदी निन्नमे छथि। अपन वार्ड मे मात्र हमहीं टा एकसरिए जागल छी। संजू ... जेलक जिनगियो बड़ अजीब होइत छैक ...। आंखिक आगू सबटा लहाशे नजरि अबैत अछि। एहिठामक सब आदमीयो एक जीवैत लहाश होइत छैक। कखनो-कखनो तऽ हमरा अपन शरीरो एक जीवैत लहाश बुझना जाइत अछि, साड़ी मे लेपटाएल, छटपाटइत लहाश ...। हम सपनो मे नञि सोचि सकैत छलहु जे एहन दिन देखऽ पड़त। एखनहुं तक बुझाइत अछि जे हम कोनो सपना तऽ नञि देखि रहल छी ...? डराएल सपना ...! मुदा यैह सत्य छैक-एक कटु सत्य!
लेखक- श्री सतीश चन्द्र झा,
म.न. 119, क्रॉस रोड, संत नगर
बुराड़ी, दिल्ली- 110084
सम्पर्क- 9810231588
संजू ...! आइ हमरा अहांक स्मरण बड़ आबि रहल अछि। अहां सदिखन कहैत छलहुं ने ... अनुभा अहां बड़ सुन्नरि छी ...! सृष्टि मे अहां सँ बेसी सुन्नरि त कियो छैके नहि ... आ हम लजाइत कहैत छलहुं-धत ... अहां के हरदम एतबे ... मुदा सत्ये कहैत छी-संजू ... यैह सब बात अतीतक स्मरण बनि कऽ रहि गेल अछि। आइ हमरा बीतल बात अनायास चलचित्रक भांति स्मरण होमए लागल अछि...
हमर डैडी द्वारा अहांक अपमान। अहां तऽ जनैत छलियै जे हमर डैडी एक परंपरावादी व्यक्ति छलथिन्ह, समाज नामक कोढि़ के ओ अपन शरीर पर आक्रमण करबाक पूर्ण स्वतंत्रता दऽ देने छलथिन्ह, तखने तऽ ओ हमरा अहांक संग विवाह करबाक अनुमति नहि देले छलथिन्ह, फेर अहां गरीबक बेटा आ हमर डैडी लखपति... केहन विडंबना छल...?
आखिर कहिया धरि परीक्षा होइत रहत गरीबी आ अमीरीक बीच पिसाइत प्रेम के? हमरा मन मे हरदम एहने प्रश्न उठैत रहल छल। फेर एक दिन अहूँ हमरा सँ संबंध तोडि़ चलि गेल छलहु, हम शिकारीक बाण सँ आहत भेल हिरणी जकां छटपटाइत रहि गेल छलहुं। हम राति-राति भरि कनैत रहैत छलहुं अहांक लेल मुदा लाचार छलहुं जे विद्रोह नहि कऽ पाबि सकलहुं। आइयो नारी कतेक बेबस अछि ई बात कियो हमरा सँ पूछए। एहि बातक उत्तर आखिर हमरा सँ बेसी बढिय़ा के दऽ सकतै अछि।
डैडी हमर विवाह एक लखपतिक बेटा जयदीप सँ कऽ देलनि मुदा जयदीप आ हमर कुण्डली हरदम एक दोसराक विपरीते रहल। तइयो हम समय सँ समझौता करैत रहलहुं। जयदीप क्रूर स्वभावक व्यक्ति छल तखनो हम हुनक पूरा-पूरा खियाल रखैत छलियैन मुदा भाग्य के हुनक ई पूर्णता मंजूर नहि छलनि। संभवत: रुपयैवला व्यक्ति रुपैयाक सबसँ बेसी भुखाएल रहैत अछि से हमरा ओही समय ज्ञात भेल छल। सासुरक रहन-सहन सबसँ भिन्न छल। घरक सब सदस्य रुपैया प्राप्त करबा लेल किछुओ करबा पर तैयार रहैत छलाह, तखने तऽ हमरा अपन डैडी के घर सँ लाख-डेढ़ लाख रुपैया मंगबाक लेल पठाओल जाए लागल आ हम अपन डैडीक समक्ष निघोरत भऽ कऽ सब बातक बखान कऽ दैत छलियन्हि, किएक तऽ डैडी जहिया सँ अहां के अपमानित कएने रहथि तहिया सँ हमर हुनका पर सँ विश्वासे उठि गेल छल। डैडी हमर बात के चुपचाप सुनि हमर हाथ पर लाख-डेढ़ लाख रुपैया गट्ïटी दऽ दैत छलाह। ... मुदा ... डैडी के जेना जयदीप सँ धीरे-धीरे घृणा होमए लागल छलन्हि। कारण जयदीप बिना मतलबे हमरा मारहु लागल छल। पराकाष्ठा पर तखन भऽ गेल, जखन डैडी अपन सबटा जमीन-जाल, घर-घराड़ी अपन भगिनाक नामे लिखि देने रहथिन आ एहि संसार के अंतिम प्रणाम कऽ गेल रहथिन्ह। चूंकि हमर कोनो भाई नहि छल एहि दुआरे हमर पति आ हुनक परिवारक अन्य सदस्यगण हमरा सँ लाखोंक सम्पत्ति के आस लगओने रहथि, मुदा एहन नहि होबाक कारणे ओ लोकनि उग्र रूप धारण कऽ लेलनि।
संजू ...! हम अपन कान सँ सुनने छलियै जे ओ सब हमरा मारबाक योजना बना रहल छल। फेर घर मे आबि कऽ हम खूब कानऽ लागल छलहुं मुदा हमर नार पोछनिहार कियो कहां छल ...? एहन मे हमरा अहां बड़ याद अएलहुं संजू ... बड़ याद अएलहुं। मन तऽ होइत छल जे भागि कऽ अहां लग चलि आबि मुदा आगिक समक्ष लेल गेल सात फेराक सप्पत रोकि देने छल।
ओहि राति जखन हम थाकल ढेहिभाएल सुति रहल छलहुं कि जयदीप हमरा देह पर मटिया तेलक डिब्बे उझइल देने छल, हम हरबड़ाकऽ उठि गेल रहि आ लाइटर जरबैत पति के देखि ओहिठाम सँ भागबाक प्रयास करऽ लागल छलहुं, एहि भागम-भागक स्थिति मे सासु हमर साड़ीक खूट के खूब जोर सँ पकडि़ लेने रहथि। हम हुनको धक्का दइत केबार खोलि सड़क पर आबि गेल छलहुं। लेकिन ओतहु हम रुकलहुं नञि, दौड़ैत चलि गेलहुं ... नञि जानि कखन तक दौड़ैत रहलहुं ... तखने हमरा लागल जे हम स्टेशन पर आबि गेलहुं अछि आ बिना बुझने-सुझने सीटी मारैत एकटा गाड़ी पर चढि़ गेल छलहुं।
अंतहीन यात्रा दिस हमर डेग बढि़ गेल छल। गाड़ी रुकल ... खुजल ... रुकल, मुदा हम ओहि मे सँ तखने उतरहुं जत्तए ओहि गाड़ी के अंतिम पड़ाव छलैक। चूंकि हमरा लग टिकट नहि छल ताहि दुआरे हम पकडि़ कऽ जेल पठा देल गेलहुं ...
जेल मे हमरा एकटा महिलासँ परिचय भेल, जे हमरा नारी कल्याण नामक एकटा संस्थाक नाम कहने छल। जखन हम जेल सँ छोड़ल गेलहुं तऽ सीधे ओही नारी कल्याण संस्था गेल रहि, अपन कल्याणक हेतु, मुदा तखन हम ई नञि बुझि सकल छलहुं जे हम एक नर्क से दोसर नर्क मे पहुंचि गेलहुं अछि।
संजू ... जाहि ठोर आ आंखिक प्रशंसा करैत अहां अघाइत नहि छलहुं से आइ वैह ठोर आ आंखि हमर जानक दुश्मन बनि गेल अछि। नारी कल्याणक सचिव हमरा हरदम अपन शरीर केँ बेचबाक हेतु विवश करैत रहैत छल। एक राति तऽ ओ हमरा सामने एकटा हठ्ठा-कठ्ठा खूंखार आदमी के हमर अस्मत लूटबाक लेल कहने छलैक! आ हम कोनो तरहे ओहि ठाम सँ जान बचाकऽ भागल छलहुं।
एहि अंतराल धरि हम भीतरि सँ टूटि गेल छलहुं। मन आजीज-आजीदन भऽ गेल छल, कोनो रस्ता शेष नहि रहि गेल छल तखन हम सीधे थाना पहुंचलहुं आ ओहिठाम अपन व्यथा कथा सुनेलहुं। नारी कल्याणक विरुद्ध रिपोर्टों लिखबएने छलहुं। इंसपेक्टर अवनि सं जखन हम सबटा बात कहलियनि तऽ ओ तुरंते एस.पी. महोदय सँ फोन पर संपर्क केलनि। इंसपेक्टर हमरा संध्या सात बजे एस.पी. महोदयक निवास पर जएबाक बात कहलन्हि। निवासक बात सुनितहि तऽ हमर मन फेर डराऽ गेल छल आ भरिदेह पसेनाक बुन्न छोडि़ देने छल, मुदा ... दोसर रस्तो तऽ नहि छल ... सात बजे एस.पी.क निवास पर पहुंचलहुं।
एस.पी. महोदय बड़ स्नेह सँ भीतरि बजेलन्हि आ बैसबाक इशारा देलन्हि। जाहि स्नेह आ अपनत्वक प्रदर्शन ओ कएने रहथि, ओकरा देखि कऽ तऽ हम एकदम निश्चिन्त भऽ गेल रही, आ पूर्ण सुरक्षित सेहो बुझऽ लागल छलहुं। एस.पी. साहेब सबटा बात के ध्यान सँ सुनने छलाह, मुदा... मुदा किछुए कालक बाद गिरगिट जकाँ रंग बदलऽ लागल छलाह ... आ हमरा लगमे आबि कऽ बैसि गेल छलाह। एकाएक हमरा भरि पाँज ...! हम कसमसाए लागल छलहुं ... ओ धमकी दैत हमरा आत्मसमर्पण करबा लेल बाध्य कऽ रहल छलाह ...। हमर सुतल नारीत्व जागि उठल छल आ हम टेबुल पर राखल तरकारी काटऽवला चक्कू उठा कऽ एस.पी. के डराबए लागल छलहुं ... मुदा हवसक भुखाएल ... मानऽबला कहां छल, ओ हमरा लग अबैत गेल... कि तखने हम पूरा जोर सँ चक्कू ओकर पेट मे घोंपि देने छलियैक ...। नञि जानि कोन दैवीक प्रेरणा हमरा एहन करबा लेल विवश कऽ देने छल। चेतना जखन वापस आएल तऽ हम चिचिआ उठलहुं आ भागबाक प्रयास करऽ लगलहुं, मुदा कतऽ मांगि सकैत छलहुं ...? हम पकडि़ लेल गेलहुं आ हमरा पर मुकदमा दायर कऽ देल गेल, अदालत फांसीक सजा सुनेलक अछि। काल्हिए हमरा फांसी पड़बवला अछि। ऐहन विकट स्थिति मे अहां बहुत याद आबि रहल छी। मधुर स्मृति तऽ सौ वर्षक बादो ओहिना टटका बनल रहैत छैक ने ...?
संजू ... हमरा ज्ञात भेल अछि जे अहां एखन धरि विवाह नहि कएलहुं अछि। की! अहां हमर एकटा बात मानब ...?
विवाह अवश्य कऽ लेब ... आब तऽ अहां के प्रमोशन सेहो भऽ गेल हैत! संजू ... जाधरि अहां विवाह नहि करब ताधरि हमर आत्मा के शांति नहि भेटि पाएत! एक वचन अहां सँ हम आओर लेबऽ चाहैत छी, बाजू पूरा करब ने ...?
अहां अपन पत्नीके खूब पे्रम करबनि। हमरो हिस्साक प्रेम अहां हुनकहि देबनि, जाहि सँ हमर आत्मा सेहो अपन हिस्साक प्रेम पाबि कऽ हरदम अहांक लगेने रहत ... हरदम अहांक लगेने रहत ...।
अहींक अनुभा, सेंट्रल जेल।


text:
गया कए भेटत मेट्रो रेल, केंद्र मंगलक रिपोर्ट
पटना । राजधानी पटना क बाद गया कए सेहो मेट्रो लेल भेटत। एहि लेल तैयारी शुरु भ गेल अछि। गया बिहार क एखन दोसर शहर भ जाएत ताहि ठाम मेट्रो सेवा उपलब्ध कराउल जा रहल अछि। इ सेवा मुख्य रूप स गया रेल जंक्शन स बोधगया क बीच होएत, जे बाद मे जरुरत क हिसाब स आगू बढाऔल जायत। एहि परियोजना लेल सरकार तथा प्रशासनिक स्तर पर कार्रवाई शुरू क देल गेल अछि। कहल जा रहल अछि जे विश्व प्रसिद्ध पर्यटक स्थल हेबाक कारण स बोध गया कए इ सुविधा देल जा रहल अछि। बोधगया मे पर्यटक आब जल्द मेट्रो रेल क सुविधा क लाभ उठा सकतथि।
केंद्र सरकार क शहरी विकास मंत्रालय बिहार सरकार कए पत्र लिखकए एहि संबंध मे रिपोर्ट मंगलक अछि। नगर विकास आ आवास विभाग सेहो गया क जिलाधिकारी कए पत्र लिखकए मेट्रो रेल परिचालन क उपयुक्तता आ उपयोगिता पर रिपोर्ट मंगलक अछि। नगर विकास आ आवास विभाग स पत्र प्राप्त भेलाक बाद गया क जिलाधिकारी कुमार रवि सेहो नगर आयुक्त कए पत्र लिखकए एहि संबंध मे विस्तृत जानकारी एक सप्ताह क भीतर उपलब्ध करेबाक निर्देश देलथि अछि।
गया क जिलाधिकारी कुमार रवि कहला अछि जे मेट्रो रेल परिचालन लेल उपयोगिता रिपोर्ट मांगल गेल अछि। रिपोर्ट मे गया स बोधगया क दूरी, रूट , पर्यटक क संख्या आदि क संबंध में जानकारी मांगल गेल अछि। एक सप्ताह क भीतर इ रिपोर्ट नगर विकास विभाग कए पठा देल जाएत। ओ कहला जे केंद्र सरकार क 80 प्रतिशत आ राज्य सरकार क 20 प्रतिशत राशि स मेट्रो रेल क कार्य कैल जायत।
जानकारी क अनुसार महाबोधि मंदिर स मगध विश्वविद्यालय होइत गया जंक्शन तक मेट्रो रेल क सुविधा देबाक योजना तैयार भ रहल अछि। उल्लेखनीय अछि जे रेलवे वर्ष 2014 मे भारत सरकार क नगर विकास मंत्रालय जे मेट्रो आ मोनो रेल कॉरिडोर क नोडल ऐजेंसी अछि, तेकरा कार्रवाई लेल पत्र लिखने छल।


text:
कुमुदानन्द झा ‘प्रियवर’, चैनपुर (सहरसा)। अक्टुबर ११, २०१५. मैथिली जिन्दाबाद!!
आइ क्रान्तिभूमि सहरसाक आदर्श गाम मे ‘चैनपुर आइडोल’ वास्ते राखल गेल अडिसन संपन्न भेल। चैनपुर केर उच्च विद्यालय आ वरिष्ठ नागरिक क्लब मे अडिसन शो राखल गेल छल। चैनपुर २००५ मैट्रीक बैच केर युवा लोकनि एहि प्रतियोगिताक आयोजन कएने छलाह। एहि प्रतियोगिता मे कुल १४० प्रतियोगी भाग लेलनि जाहि मे सँ २१ प्रतियोगी केँ फाइनल शो हेतु चुनल गेल।
फाइनल १० नवम्बर केँ काली स्थान – चैनपुर मे आयोजित कैल जेबाक समाचार आयोजनकर्ता द्वारा प्राप्त भेल अछि। २१ प्रतियोगी जे फाइनल लेल चुनेला अछि, ताहि मे सँ कुल ३ उम्मीदवार केँ प्रथम, द्वितीय आ तृतीय पुरस्कार देल जायत। यैह ३ सफल प्रतियोगी केँ ए. आर. रहमान म्युजिकल इन्स्टीच्युट, चेन्नई मे गीत-संगीत केर दुनिया मे नीक कैरियर बनेबाक लेल प्रशिक्षित कैल जाएत।
ई कार्यक्रम ग्रामीण स्तर पर आ सेहो महिमंडल चैनपुर मे राष्ट्रीय कार्यक्रम केर पैटर्न पर कैल जेबाक भरपूर सराहना कैल जा रहल अछि। आजुक कार्यक्रम मे निर्णायक केर रूप मे प्रो. कृष्ण कान्त ठाकुर, प्रो. गौतम सिंह, प्रो. भारती सिंह, आर प्रो. अमरेन्द्र मिश्र छलाह जखन कि कार्यक्रम मे अतिथिक रूप मे लोकप्रिय मैथिली-मिथिला अभियानी अमित आनन्द तथा युवा अभियानी झा रूपेश केर गरिमामयी उपस्थिति छल। आयोजनकर्ता यूवासमूह मे उज्जवल ठाकुर मालिक, प्रकाश झा, नितिश कुमार आ समस्त ग्रामीण केर सहयोग सराहनीय रहल। एहि कार्यक्रम मे प्रतियोगी सब भिन्न-भिन्न गाम सँ उत्साहपूर्वक अपन नाम पंजियन करबैत भाग लेलनि आ सब कियो अडिसन मे अपन विलक्षण प्रतिभाक प्रदर्शन कएलनि। एहि तरहक कार्यक्रमक आयोजन सँ समूचा चैनपुर व आसपासक गाम मे खूब प्रशंसा कैल जा रहल अछि। दुनियाक बढैत डेग संग मिथिलाक आदर्श गाम केर बढैत डेग आ खासकय युवा मे प्रतिभाक खोजी केर चौतर्फा चर्चा चलि रहल अछि। स्रोत:मिथिला जिनाबाद


text:
Muhurt of Maithili Films "Chhotki Kaniya, Badki Kaniya" & "Chainpurbali"
मैथिली फ़िल्म “ छोटकी कनिया, बड़की कनिया” आ “चैनपुरबाली”क मुहुर्त सम्पन्न भेल
15 मार्च 2013 के 12 बजे दिनमें स्वर्णलता स्टुडियो, अन्धेरी (पश्चिम),
मुम्बईमें बाबा का दलान इन्टरटेनमेन्ट केर मैथिली फ़िल्म “ छोटकी कनिया,
बड़की कनिया” आ “चैनपुरबाली”क मुहुर्त समारोह आयोजित भेल। एहि दुनु
फ़िल्मक निर्देशक छैथ मनोज श्रीपती जी जेकि पूर्वमें मैथिली लघु फ़िल्म” “
रक्ततिलक”क माध्यम सं अन्तर्राष्ट्रीय स्तर पर ख्याति बटोरने छलैथ। दुनू
फ़िल्म सर महेन्द्र मलंगिया जीक कथा पर आधारित अछि , मुदा पटाकथाक रुप देने
छैथ स्व्यं मनोज श्रीपति। प्रेमसागर सिंह आ सूफ़ी गायक विनोद ग्वार
संयुक्त रुपसं फ़िल्ममें कर्णप्रिय संगीत दय रहल छैथ।
प्रख्यात
नाटककार महेन्द्र मलंगिया क गरिमापूर्ण उपस्थितिक संग संग सिनेमा जगतसं
जुड़ल समस्त प्रमुख कलाकार उपस्थित छलैथ। अभिनेता पंकज झा, राहुल सिन्हा,
राजीव सिंह, राम बहादुर रेनू सहित दुनू फ़िल्मक संपादक विभूति भूषण जी
समारोहमें आकर्षणक केन्द्र छलैथ।
मुहुर्तक संग संग मनोज श्रीपति जी द्वारा
निर्देशित भोजपुरी फ़िल्म " कोठा"क स्क्रीनिंग भेल छल जाहिमें फ़िल्मक
अभिनेत्री रिंकू घोष, गुंजन पंत आदि समारोहक शोभा बढाबैत रहली।


text:
रुपक शरर आइ सिनेमा जगत लेल एकटा उभरैत नाम छथि । केजरीवाल हाई स्कूल, झंझारपुर सँ अवकाश प्राप्त शिक्षक कुमार साहेबक पुत्र रतुपार गाम क उभरैत सितारा छथि । रुपक साल 2014 मे निर्माता-निर्देशक उदय राज क मैथिली फिल्म ‘घोघमें चाँद’ क मुख्य अभिनेता क रुप मे काज केलथि । अनिल पतंग निर्मित ‘जटजटिन’ सिनेमा क ‘क्रियेटिव डायरेक्टर’ रुपक क लिखल हिन्दी फिल्म, ‘चैहर’ जेकि बिहारक एकटा लोक कथा पर आधारित छल । लेखक-निर्देशक कए रुप मे रुपक ल क आबि रहल छथि अपन पहिल मैथिली फिल्म, ‘प्रेमक बसात’। इसमाद लेल रुपक शरर स विस्तार स गप केलथि अछि मणिभूषण राजू । प्रस्तुत अछि ओकर किछु खास अंश…। – समदिया
प्र– रतुपार स मुंबई तक क बाट केतबा सुभितगर रहल
उ- मिथिलाक ओहि छोट गाम सँ हमर रंगमंचीय यात्रा प्रारम्भ भेल छल । बृजेन्द्र कुमार ‘कलाकार’ जीक नाम सँ प्रसिद्ध हमर सभहक बाबा (दादाजी) निर्देशक छलाह । हुनका निर्देशन मे पहिने हमर पिताजी सभ भाय नाटक खेलेने छलाह आ बाद मे हमसभ भाय खेलेलहु । कालेज खत्म केलाक बाद मुज़फ्फरपुर दूरदर्शन मे एंकर सह कम्पेयर, जमशेदपुर इप्टा होइत ड्रामा स्कूल, मंडी (हिमाचल प्रदेश) सँ डिप्लोमा, दिल्ली थियेटर आ तकरा बाद मायानगरी मुम्बई पहुंचलौं।
प्र- काफी कठिन आ चुनौती भरल रहल बाट तय कए मुम्बई एला पर कोना अपना कए स्थिर कैल, एखन धरिक उपलब्धि ।
उ- देखियौ, हमरा नजैरमे, चाहे अहाँ जाहि कोनो कार्य क्षेत्र मे छी, उपलब्धि जकां कोनो बात नहि होई छै । जरुरत अछि, कर्मठता आ ईमानदारीक संग अपन दायित्वक निभेबाक । आब जेना अहा पत्रकार छी, आई हमर क्रियाकलाप कए पाठक तक पहुंचा रहल छी, काल्हि किनको दोसर कए पहुंचेबैन। रहल गप्प फिल्मकार क रुप मे हमर दायित्वक, त अखन त शुरुआत भरि अछि.. बहुत काज करक छै।
ओना, अहांक सवाल क जे भाव छल ओहि मुताबिक हम कहब इ जे मुम्बई एला पर हम टेलीविजन धारावाहिक मे अभिनय सँ अपन काजक शुरुआत केलहु आ तकरा बाद आठ-नौ सालकें अहि सफर मे कतेक रास धारावाहिक लिखबाक मौका सेहो भेटल, किछु धारावाहिकमे ‘क्रियेटिव डायरेक्टर’ क भूमिका सेहो निभेलहूँ । साल 2014 मे निर्माता-निर्देशक, उदय राज जीकें मैथिली फिल्म- ‘घोघमेचाँद’ क मुख्य अभिनेताक रुप मे करबाक मौका भेटल। अनिल पतंग निर्मित ‘जटजटिन’ सिनेमा क हम ‘क्रियेटिव डायरेक्टर’ रही आ तकरा बाद आयल हमर लिखल हिन्दी फिल्म, ‘चैहर’ जेकि बिहारक एकटा लोक कथा पर आधारित छल। अखन हम लेखक-निर्देशक कए रुप मे ल क आबि रहल छी, मैथिली फिल्म, ‘प्रेमक बसात’।
प्र- प्रेमक बसात सँ पहिने जे सिनेमा अहाँ लिखने रही ओ हिन्दी मे छल, तखन मैथिली सिनेमा बनाबयक विचार कोना आयल?
उ- बहुत अहम सवाल कएल अहां । दरअसल मैथिली सिनेमा बनाबय कए विचार त बहुत दिनसॅं दिमाग मे छल, मुदा एकर बाजार नहियो रहैत, बाजार बनेबा क सपना देखयवला निर्माता कए तलाश छल, जेकि वेदांत झा जी क रुप मे हमरा भेटल।
प्र- अपन आबयवला सिनेमा, प्रेमक बसात क बारे मे किछु कहू।
उ- प्रेमक बसात एकटा प्रेमकथा पर आधारित सिनेमा अछि, जेकि सामाजिक संरचना के रुप मे निर्विवाद रुप सॅं विवादास्पद प्रेम कहल जा सकैत अछि । कारण एकर पृष्ठभूमि मे हिन्दू-मुस्लिमक प्रेम देखाओल गेल अछि। कलाकार क चयन मे निश्चित रुप सॅं थियेटर आ बालीवुड सॅं जुड़ल कलाकार सभकए प्राथमिकता देल गेल अछि, जाहि मे पीयूष कर्ण, रैना बनर्जी, जीतू सम्राट, मोनारे, शरत सोनू, प्रेमनाथ झा, कल्पना मिश्रा, आरती मिश्रा, प्रज्ञा झा, शैलझा, आकाश दीप,अनुराग कपूर, राजीव झा, आशुतोश सागर आ गोविन्द पाठक कए नाम सम्मिलित अछि।
प्र- त ई नहि मानल जाये जे विवादास्पद प्रेमकथा स समाज मे तनाव उत्पन्न होएत?
उ- कदापि नहि। बल्कि प्रेमक बसात अपन नाम कए अक्षरश: चरितार्थ करत, से हमर पूर्ण विश्वास अछि।
प्र- मैथिली सिनेमा पर काज केनाई चुनौतीपूर्ण अछि। अहां एकरा कोन तरहें देखैत छी?
उ- देखियौ, भाषा चाहे जे हो, सिनेमा बनेनाई हमेशा सॅं चुनौतीपूर्ण रहल अछि। दोसर गप्प जे कोनो भाषा कए विकास मे बोलचालसॅं ल कए साहित्य, संगीत, थियेटर आ सिनेमाक अहम योगदान होइत अछि। विगत वर्ष मे किछु नीक मैथिली सिनेमाकए निर्माण सेहो भेल मुदा दुर्भाग्य जे बहुतेक रास सिनेमाकए हॉल नसीब नहि भेल। सोझ गप्प ई जे एकर सफलता अहि बात पर बेसी निर्भर करैत अछि जे लोक एक-दोसरा कए प्रोत्साहित कतेक क रहल अछि। समग्र सकारात्मक सहयोगक अभाव मे कोनो चीज आई धरि नहि फूलि-फलि सकल ये । हॅं, अहि मे गुणवत्ताक ध्यान राखब सर्वोपरि अछि।
प्र- मिथिला मे संगीत क परंपरा पुरान अछि एकर गीत संगीत केहन अछि ?
उ- सांच कहू त हम यैह प्रश्न क प्रतीक्षा मे रही। दरअसल गीत-संगीत क बिना हमर व्यक्तिगत जीवन सेहो अधूरा बुझना जाइत अछि। प्रेमक बसातमे रोमांटिक गीतक अलावा, सूफी, कव्वाली आ लोक धुन पर आधारित गीतक रचना अयोध्या नाथ चौधरी, शेखर अस्तित्व आ सारिका कुमार केने छथिन, जखन कि अहि रचनासभए कर्णप्रिय धुन तैयार केने छथिन संगीतकार, सरोज सुमन आ प्रवेश मल्लिक जी । श्रोता सभकए एकर गीत-नाद खूब पसंद एतनि, ई हमर पूर्ण विश्वास अछि।
प्र- आजुक समय मे सोशल मीडिया सिनेमा जगतकए प्रचार-प्रसारक लेल एकटा नव माध्यम अछि। अहां एकरा कोना देखैत छी?
उ- सिनेमा जगत नहि, बल्कि जगत भरि मे प्रचार-प्रसारक एकटा मजगूत माध्यम साबित भ चुकल अछि। हमहू एकरा सकारात्मक दृष्टिकोण सॅं देखैत छी।
प्र- प्रेमक बसात क सफलता क कामना, पाठक कए कोनो समाद देबय चाहब?
उ- जेना कि हम पहिनहुं कहलहुं जे समग्र सकारात्मक सहयोगक अभाव मे कोनो चीज आई धरि नहि फूलि-फलि सकल ये…सभ सॅं पहिने त विनम्र निवेदन जे बेसी सॅं बेसी संख्या मे थियेटर उपलब्ध करेबा मे मदद करू..उपरांत सपरिवार ‘प्रेमक बसात’ देखय लेल आबू।
प्र- इसमाद स गप करबा लेल धन्यवाद।
उ- अहूं कए धन्यवाद..सिनेमा देखब जरूर।


text:
गाम आबिजाऊ हमर दुलरुवा पिया,आबिगेलई होली !!
अहि केर प्रेमक रंग स: रंगाएब हम अपन चोली !!
यी प्रेमक पाती में लिखरहल छि अपन अभिलाशाक बोली !!
अईबेर प्रभात भाईजी गाम अओता की नए पूछीरहल अछि फगुवा टोली !!
बौआ काका के दालान में बनिरहल अछि फगुवाक प्लान !!
चईल रहल छई चर्चा अहिके चाहे खेत होई या खलिहान !!
कनिया काकी कहै छथिन बौआ क देखला बहुते दिन भगेल !!
वित साल गाम आएल मुदा विना भेट केने चईल्गेल !!
अहाक संगी साथी सब एक मास पाहिले गाम आबिगेल्ल !!
अहाक ओझा २५ किल्लो क खसी आ भांगक पोटरी अहिलेल दगेल !!
गाम आबिजाऊ हमर दुलरुवा पिया जुड़ाउ हमर हिया !!
पूवा पूरी सेहो खिलाएब ,घोईर घोईर पियाएब हम अहाक भंग !!
अहि केर हाथक रंग स: रंगाएब हम अपन अंग अंग !!
रंग गुलाल अवीर उडाएब हम दुनु संग संग !!
प्रेमक रंग स: तन मन रंगाएब एक दोसर के संग संग !!
रचनाकार :-प्रभात राय भट्ट


text:
रविवार, 13 फ़रवरी 2011
फैस्गेल मधेसी जनता @प्रभात राय भट्ट
फैस्गेल मधेसी जनता बहुरुपिया नेताक जालमे !!
मधेसक शक्ति विभक्त भगेल दमनकारी शोसक के चालमें !!
जे भेलैथ मंत्री पद अध्यक्ष पद क आ अपन स्वार्थप्रति मोहित !!
ओ केलैथ विनार्थ मधेसक वीर शहीद केर सपना सेहो तिरोहित !!
जे केलैथ सामन्तबाद शासक केर चाकरी आ भक्ति !!
ओ कहैछैथ हम छि मुक्ति दाता मधेसी के देव प्रतिमुक्ति !!
फैस्गेल मधेसी जनता बहुरुपिया नेता क जालमे ................!!
अब्तरित होइया भ्रष्ट नेता नया नया रूप स:हरेक कालखंड के अन्तरालमे !!
जे छलैथ सामन्तबाद क पुजारी ,मधेस आन्दोलन के दमनकारी !!
ओ कहैय हम छि एक मधेस एक प्रदेश क निर्माण युगांतकारी !!
मधेसी क खून पसीना शोषण क रैय भरैया अपन भखारी!!
अपार धन सम्पति केर हक़दार होइतोमे मधेसी भेल भिखारी !!
फैस्गेल मधेसी जनता बहुरुपिया नेता क जाल में !!
अब्तरित होइया भ्रष्ट नेता नया नया रूप स हरेक कालखंड के अन्तरालमे !!
रचनाकार :प्रभात राय भट्ट
सदस्यता लें टिप्पणियाँ भेजें (Atom)


text:
दरअसल, बहुते पहिने सँ बिरौल क' नगर परिषद बनेबाक मांग काएल जे रहल छल। स्थानीय विधायक मदन सहनी द्वारा सेहो मंत्री बनलाक बाद लोग सभके भरोसा दियाओल गेल छल कि ओ बिरौल क' नगर परिषद केर दर्जा दिएबाक हर तरहक कोशिश करता।
अपने क' बता दी समय-समय पर स्थानीय सामाजिक संगठन सभ सेहो एहि मांग क' उठबैत रहल छल आओर सभक दलील छल कि एहिसँ पहिने दरभंगा जिलाक बेनीपुर क' नगर परिषद केर दर्जा भेट चुकल छल। बताओल जे रहल अछि कि एहि बातक जानकारी भेटलाक संगहि बिरौल वासी सभक बिच खुशीक लहर दौड़ गेल अछि। स्थानीय लोग सभ एहि फैसलाक लेल मुख्यमंत्री नीतीश कुमार क' धन्यवाद देलनि।


text:
बराह अवतार
हिन्दू धर्मक अनुसार भगवान विष्णु बराह "बँदेल"क रूप लऽ पृथ्वीके लातसँ मारके समुन्द्रमे डुबाने "हिरण्यक्ष" नाम भेल राक्षसक बध केने छल । जलमे डुबल पृथ्वीके पूर्ववत करै पूथ्वीक उद्दार केने छल ।
हिरण्याक्ष कथा[सम्पादन करी]
पौराणिक कालमे कश्यप ऋषिक पत्नी दितीके गर्भ रहक ३ वर्षतक नै बच्चा जन्मिएलक । ई देख सब देवतासभ आ ऋषी कश्यप ब्रम्हाजीसग । ब्रह्माजी सब बात सुन अपन योग दृष्टी लगालक। तहि पछा ब्रह्माजी सबके गर्भसँ २टा बालकसभ जन्मिएल तर अनिष्टकार बालकक जन्म भेल बतालक । ई सुन सब चिन्तित भऽ अपन अपन धाममे गेल । कुछ दिन पछा दितीक गर्भसँ हिरण्याक्ष तथा हिरण्यकशेपु नामक दुईटा बालकसभक जन्म भेल । बालक रहे ई दुनु स्वर्ग मर्त्य तिनो लोकमे उप्रदव मचाउन छल । हिरण्याक्ष पैग भेला वाद महाबली असुर भेल । ब्रह्माजीक कठोर तपश्या करै पश्चात ब्रह्माजी हिरण्याक्षके इछ्छा अनुसारक बरदान माग्ने अनुमती देलक। ब्रह्माजीक आज्ञा पावेव हिरण्याक्ष सदा अमर रहब बरदान मागलक । ब्रह्माजी जन्म पछा मरै परैत अछि अमरताक बरदान नै सकब ई बाहेक कुछ अरु बरदान माग पस्ताब राखल्क मुदा हिरण्याक्ष अपन अमरता बाहेक आरो कोनो बर नै मागब ढिट करै लगल । हिरण्याक्ष तपश्याके ध्यानमे राख ब्रह्माजी जनावर बाहेक मनुष्य, देवता, यक्ष, किन्नर, आदी कोनोक हातसँ मृत्यु नै होएत बरदान देलक। हिरण्याक्ष जनावर सामान्य नै होएत कहैत सोच करै ब्रह्माक बरदान स्विकार केलक मुदा जनावर जे माताक कोखसँ पैदा नै भेल जनावर मात्र मारै सकैत अछि बचन राख छोडलक । ब्रह्माक बरदान पाऽ हिरण्याक्ष जता ततै उत्पात मचाउन थालक । एहिना उत्पात मचावैत जनावरसभ एहि पृथ्वीमे अछि ई पृथ्वी नै जलमे डुबा डेलक हम सँदा जिवित रहब मनसाय एक दिन पृथ्वीके लात्तसँ मार पाताल पुर्यादेलक । तब सारा चराचर जगत नै जलमग्न भेल ।ई देख ब्रह्मादी देवतासभ चिन्तित भऽ भगवान बिष्णुक आराधना केलक। ओही समय ब्रह्माजीक नाकसँ भगवान बिष्नु बँदेलरूप लऽ अवतरीत भेल । हुनका हिरण्य असुर मार भुमीके अपन दाँतसँ उठा पूर्ववत केलक। बराह भगवान नै श्राद्ध पद्धती चलाने अछि हिन्दू ग्रन्थमे लेखने अछि ।[१]
सन्दर्भ सामग्रीसभ[सम्पादन करी]
- ↑ सुब्बा होम नाथ केदारनाथ कृत सुक सागर


text:
डिजाइन कए स्वास्थ्य मंत्री देलथि मंजूरी, मुख्यमंत्री क सहमति क बाद प्रारंभ होएत टेंडर प्रक्रिया, जल्द शुरू होयत निर्माण कार्य
मणिभूषण राजू
पटना । पीएमसीएच क विश्वस्तर बनेबाक लेल बनल डिजाईन कए स्वास्थ्य मंत्री मंगल पाण्डेय दिस स मंजूरी भेट गेल छल । 10 मई धरि किछु बदलाव केलाक बाद 10 सँ 15 मई क बीच डिजाईन कए मुख्यमंत्री नितीश कुमार कए देखाओल जायत । मुख्यमंत्री क मंजूरी क बाद टेंडर प्रक्रिया शुरू कैल जाएत । डिजाईन गोयल ब्रदर्स तैयार केने अछि। अस्पताल मे 5000 परिजन क रहबाक लेल विश्राम गृह बनत । पहिल चरण मे 500 बेड क विश्राम गृह बनत । पहिल चरण क निर्माण नर्सिंग स्कूल आ नर्सिंग कालेज लग होएत। एहि दूनू भवन कए तोड़िकए सात मंजिला भवन बनत । पार्किंगक व्यवस्था अंडरग्राउंड रहत जखनकि ग्राऊण्ड फ्लोर पर ओपीडी आ इमरजेंसी क व्यवस्था रहत । एहि क ऊपर गाईनी, पेडिएट्रिक्स आ मेडिसिन वार्ड रहत । ओहि के ऊपर ओटी आ आईसीयू क व्यवस्था कैल जायत । ओहिक ऊपर विभागाध्यक्ष सबहक चेंबर आ अंतिम तल्ला पर सीनियर रेसिडेंट सबहक आवास बनत । पहिल चरण मे 20 ओटी बनत संगहि दू टा कैफेटेरिया क निर्माण सेहा होएत ।


text:
Monday, September 8, 2014
यूज एण्ड थ्रो (क. उमेश नारायण कर्ण)
यूज एण्ड थ्रो
लिखो-फेको, राखू-फेकू वा यूज एण्ड थ्रो, एके बात अछि। नव बजारवादक यएह परिपाटी अछि। हाट-बजारमे सभ तरहक वस्तुजात बिकाइत अछि। भौतिक सुख सुविधा सम्पन्न लोक असंवेदनशील होइ छथि जइ कारणेँ देह वेपारक अदान-प्रदान बढ़ल अछि। पहिनौं मनुख बिकाइत छल आ अखनो बिकाइत अछि। जेतए धरि नारी सबहक नव-नव छबि अभरैत अछि तइमे माॅडलिंग चरमोत्कर्षपर अछि। नव यौवनाक मनभावन लोभावन सम्मोहक विज्ञानपनक भाव-भंगिमा पुरुखकेँ अपना दिस आकृष्ट करैत अछि ओ मधुरवाणी हृदैमे बैसि जाइत अछि। ई स्त्री-पुरुख लिंग भेद प्रकृति प्रदत्त जीवक गुण धर्म छी जे रूप लावण्य आ श्रृंगार-पेटारसँ उत्प्रेरित होइत आर आलिंगनवद्ध भऽ जाइत अछि। तखनि नवयुवक ओ नवयुवती सबहक उमंग-तरंग देखिते बनै छै।
राजग्रामसँ राजधानी पटना पहुँचनिहार मित्र त्रय रहथि- राधेश्याम, गौरीशंकर आ मधुरेश। तीनू गोटे बालसंगी रहथि। ओ प्रथम श्रेणीमे मैट्रिक पास कऽ पटना कौलेजमे पढ़बाक हेतु आएल छथि। दैवयोगसँ पटना कौलेज पटनामे तीनू गोटेकेँ नामांकण भेल, ओ एकेठाम नयाटोलामे डेरा भाड़ापर रखलनि। गामसँ शहर आबि कौलेजयाबाबू उड़ाँत भेला। स्वच्छंद आहार-विहारमे सारिका, निहारिका ओ सुषभा सन रूवतती चतुर नारी अपन चंचलावृत्तमे घेरि लेलखिन। वैचारिक आदान-प्रदान भेल तैसंग परिचए-पात भेल आ दोस्तीक हाथ बढ़ल। व्यायफ्रेंड-गर्लफ्रेंडक नवोन्मेष भेल। जीवनमे नव उत्साह जागल, ओ उत्प्रेरित केलक। ई नव कल्चरल चेंज भेल, अल्ट्रामॉर्डन भेल।
मित्र त्रय संग-संग घुमैत-फिरैत छला। साँझ-भोर टहलबाक आदति रहनि। एकेठाँ फिल्डमे स्त्री-पुरुख, युवक-युवती आ नेना-भुटका सभकेँ दौगैत देखि नीक लगल रहनि। ईहो दण्डबैसकी, कूदफान संगे दौगबाक अभ्यास करए लगला। हिनका सबहक गर्लफ्रेंड सेहो दौग लगबै छेली। एक संग पढ़ब-लिखब, खेल-धूप करब सम्बन्ध प्रगाढ़ बनौलक। एक-दोसराक डेरापर आन-जान लगल रहै छल। जौं कोनो कारणसँ सहपाठी अनुपस्थित होथि तँ हिनका लोकनिकेँ कछमच्छी लगि जाइ छल। जखनि केतौ भेँट-घाँट भऽ जाइ छल तँ बूझि लिअ जे मन एकदम गद्गद्। संध्याकाल निअमित कृष्णाघाटसँ गाँधीघाटक फेरी लगबै छला। कहियोकाल मन्दिर-मस्जिद, चिड़ियाँघर, तारामण्डल, अजायबघर जाइ-अबै छला। केतौ-ने-केतौ सारिका, निहारिका आ सुषमा सेहो टकरा जाइत रहनि।
राधेश्यामकेँ नव-नव मोबाइल कीनैक आदति रहनि ओ गौरीशंकरकेँ नव-नव कनियाँ पसिन करब। ऊफाँटिमे मधुरेश मने-मन गुड़-चाउर फँकै छला। कम्मल ओढ़ि कऽ ओ घी पीबै छला।
एक दिन यएह मित्रगण अशोक राजपथ, गाँधी मैदान दिस जाइ छला। गुलाबी सलवार-शूटमे एकटा नवयुवती अस्पतालसँ निकलल गोड़-नारि, छड़गर, कटगर लचकैत-मटकैत चलल जाइत रहए। गौरीशंकर झटकि कऽ ओकर पछोड़ धऽ लेलनि। पिरबहोर थाना पार केला बाद ओ टोकलनि-
“हेलौ डार्लिग, हाउ आर यू?”
ओ पलटि तकलक, कनियेँ काल ठमकल, फेर उत्तर देलकनि-
“आइ डोंट नो यू।”
“डोंट माईंड। आइ एम योर्स कजींस फ्रेंड।”
ई प्रत्युत्तर रहए। ‘सॉरी’ कहि ओ आगू बढ़ि कऽ गलीमे चल गेली। गलीक मोड़पर अबिते ओ घूमि तकली आ मुस्काइत ससरि गेली।
“जे हँसल से फँसल।”
-मधुरेश बाजल।
“की भेलौं?”
-गौरीशंकरसँ राधेश्याम पुछलक।
“औटर सिग्नलपर ठाढ़ छौ।”
-गौरीशंकरक कहब रहनि।
घुमतीकाल तीनू ओही गली बाटे टपलनि। कनियेँ आगू बढ़ला, एकटा छौड़ी छतपर सँ बजै छल-
“रानी को भोली-भाली मत समझ। बड़ा महँगा पड़ेगा। जाओ, अभी झुनझुना बजाओ।”
ऊपर ताकि तीनू गोटे अग्रसर भेला।
“चल चल। डेग उठा। झटकारि कऽ चल। हमरा लगैए जेना शनिचरा सवार होउ।”
-मधुरेश घबराएल।
“जे डरि गेल से मरि गेल। कियो किछु नै करतौ।”
-गौड़ीशंकर सम्हारलनि। बाट चलैत सुबोध आ प्रबोध दुनू भाँयकेँ अबैत देखलनि।
“एने का करऽ?”
-सुबोध टोकलक राधेश्यामकेँ।
“किछु नै। ऐ गलीसँ हमसभ रूपक सिनेमा होइत डेरापर जाएब।”
-ई राधेश्यामक उत्तर छल।
“ठीक छै। जो।”
-एतबा बाजि ओ दुनू गोटे आगू बढ़ि गेला। समए संग कम्पनीक एकटा मोबाइल कीनलनि आ खुशी-खुशी घर घुरला।
घुरैत-फिरैत रातिक आठ बाजि गेल रहै से चटपट खिच्चड़ि अल्लूक सन्नाक जोगाड़ धरा स्टोव पजारलनि गौरीशंकर। मधुरेश पिआैज सोहए लगला। राधेश्याम डोल भरि पानि अनलनि आ थारी-बाटी गिलास पखारि कऽ रखलनि। अपन अंगपोछामे हाथ पोछैत राधेश्याम बाजल-
“ई गौरीशंकर हमरा सभकेँ कहियो ने कहयो मारि खुआ देतह, हार-पाँजर तोड़बा देतह। ओ ई नै बुझै छै जे गामक छौंरी चुपे रहै छै आ शहरक छौरी मुँहफट्ट मुँहजोरगर होइ छै ओ मँह तोड़ि देतह से बूझि लैह।”
“धुर बुड़ी। तों की बुझबह? ओ जालमे फँसलौ। से मंतर ने हम मारलिऐ जे अपने घुरिया कऽ लटपटा जेतौ। ओ लट्टू तँ भाइए गेल छौ।”
ई गौरीशंकरक उत्तर रहै।
“तों तकबहक की ओ तकतौ?”
-मधुरेश पुछलक।
“पहिने हम तकलिऐ आब वएह तकतै।”
-ई गौरीशंकरक कहब रहै।
“प्रेमक गंगा एकरंगा बहै छै। धार दुनू कछेरकेँ एके रंग छुबै छै। जखनि हिलकोर मारतै तँ कात लगि जेतै।”
-राधेश्याम बाजल।
“जे छिटकि कऽ चलै छै से लपकि कऽ धरै छै।”
-मधुरेश कहलक।
“हे, बड़ लबड़-लबड़ करै छँह। आब मुँह बन्न कर साढ़े दस बजै छै।”
-उनटि कऽ गौरीशंकर बाजल।
फेर तीनू पड़ि रहल। ओछाइनपर जाइते मातर निन पड़ि गेल। किताब-कौपी जस-के-तस छिड़िआएल रहै।
विश्व विद्यालय स्तरीय सेमीनारक आयोजन- ‘नारी समस्या ओ समाधान’ विषयपर भेल। कौलेजक दस चयनपित प्रतिभागीमे सँ तीन सारिका, नहारिका आ मधुरेश रहथि। सारिकाक कहब रहनि नारी प्रताड़नाक मुख्य कारण अंधविश्वास संगे पुरुखक प्रभुताइ रहल अछि। अखनो लोक झार-फूक, टोना-टापर, तंत्र-मंत्रमे लटपटाएल अछि जे मिथ्या छिऐ। डाक्टर-वैद लग नै जा कऽ रोगीकेँ लोक ओझा-गुणी लग लऽ जाइए। ओ भूत-प्रेत, डाइन-गोगिनपर बिसवास करैए। ओझा-गुनी द्वारा कठोरसँ कठोरतम शारीरिक पीड़ा देल जाइए। ओ मरैए, पीटैए निर्मम हत्या करैए। रूक्त-भुक्त भोगी चिकरैए-भोकरैए दम तोड़ि दइए। ई सभ राक्षसी प्रवृति छी। लोक असंवेदनाशील दया-धर्म सभटा बिसरि जाइए। नारीपर जन्मसँ मृत्यु धरि केतेको अत्याचार होइए। ओ भ्रुण हत्या, दहेज हत्या, अपरहण आ बलत्कार दैनंदिनी भऽ गेल अछि। तँए नैतिक अनिवार्यता अछि जइसँ चरित्रवान नागरिक बनत। ऐ संग दुराचारीकेँ सार्वजनिक रूपसँ सामाजिक बहिष्कार ओ बलात्कारकेँ मृत्युदण्ड ओहिना जहिना ओ केकरो तड़पा-तड़पा कऽ मारैए।
मधुरेशक कहब रहनि नव-नव तकनीकसँ बड़ चमत्कार होइए। टेस्ट ट्यूब बेबी भेल ओ ठाम-ठाम फर्टिलिटी सेंटर खुजल अछि। आब एकटा एहेन तकनीक नव अन्वेषण भेल अछि जे महिलाक गर्भसन गर्भाशय बना सम्पुष्ट ओ हृष्ट-पुष्ट नेना बाहर बनत। मात्र पति-पत्नीक सीमन-ओभमकेँ ओइ उपकरणमे राखल जाएत, मिलाैल जाएत। तखनि पुरुखे जकाँ महिला स्वतंत्र विचारण करती। सोइरीघर नै देखती आ प्रसव पीड़ासँ छुटकारा पाबि जेती। स्त्री-पुरुख दुनू एक रंग भेला उत्तर देशक खूब तरक्की हएत नेना सबहक लालन-पालन करत। तखनि निश्चित ‘परम सुखम’ प्राप्त हएत।
निहारिकाक कहब रहनि नारीक पूर्णता मातृत्वमे छै। जौ नेना फर्टिलिटी सेंटरमे पलत-बढ़त तखनि ओ माएकेँ केना चिन्हत आ बापकेँ की हेतै। माए-बापक कोनो महत नै रहतै। परिवार सेहो नै रहतै ओ पति-पत्नीक सम्बन्ध नै बनतै। हास-परिहास, रोग-रभसमे जे प्रेम तत्व छै से सभ नै रहतै। दया-करुणा, ममता किछु नै रहतै। राग-द्वेषसँ लोक भरल रहतै आ मारि-काट, लूट-पाट, अपहरण, हत्या आ बलात्कार उद्योग भऽ जेतै। परिवार, समाज, राष्ट्र सबहक परिकल्पना बेकार भऽ जेतै। नारी भोग्या बनल रहती आ देवी नै हेती। जखनि लोकक जमीर मरिए जेतै तँ नैतिक शिक्षा पोथिए धेने रहत। जीवनमे प्यार, प्रीत, नम्रता परमावश्यक छै। जौं आबो नै चेतब तँ कंकाली काली खड़ग-खधर धय नरसंहार करती। आब तरुआरि उठत से बूझि लिअ। बेर-बेर मरबसँ एकबेर मरब नीक। यूज एण्ड थ्रो नै चलत।
“तों मधुरेशकेँ बुद्धु बुझहै छीही। आब की करबीही।”
-सारिका सुषमासँ पुछलखिन।
“ऐ हेँ एहेन बुधु नै समझ।”
-सुषमाक उत्तरपर सभ हँसि देलनि। मधुरेश सकपका गेला।
“मधुरेश बड़ काबिल छथि से सभकेँ मानए पड़त।”
-गौरीशंकरक कहब रहनि।
एलीफिस्टन सिनेमा हॉलक बाहर तीनू गोटे मिलि कऽ दसटा टिकट कटौलनि। पाँचो गोटे गेटपर निहारिकाक बाट जोहैत रहथिन। गौरीशंकर कात दबल टिकट बेर-बेर गनै छला। छमकैत-दमकैत रानी गौरीशंकर लग पहुँचि गेली। ओ अनुनय-विनय करैत चारिटा टिकट मंगली। ‘दू सएमे चारि टिकट’ दाम सुनौल गेल। झट पर्ससँ दू सए रूपैआ बहार कऽ गौरीशंकरकेँ देलखिन आ मुस्किआइत ‘थैंक्यू’ कहि गेली। सबहक नजरि हिनकेपर रहै। औटोसँ निहारिका उतरली। गौरीशंकर बजला-
“हम मैडमसँ इन्टरटेनमेंट टैक्स लेलिऐए। इन्टरभल इनज्वाय करबै।”
“चलू-चलू लाइनमे लागू ओकरे लग सटि कऽ बैसब।”
-सुषमा बाजि मुँह फेरि लेली।
(83म सगर राति दीप जरय' भपटियाहीमे पठित।)
उमेश नारायण कर्ण
गाम- रामपुर, सरिसव पाही,
जिला-मधुबनी।
Subscribe to: Post Comments (Atom)


text:
..✍👤 प्रेमी रविन्द्र
जान बेच दैत अछि आदमी!
इमान बेच दैत अछि आदमी!!
जखने मिलैत अछि एको मोका!
त भगवान बेच दैत अछि आदमी!!
मान बेच दैत अछि आदमी!
समान बेच दैत अछि आदमी!!
स्वार्थ पुरती करबाक लेल!
बदन'सॅ चाम बेच दैत अछि आदमी!!
आन बेच दैत अछि आदमी!
सान बेच दैत अछि आदमी!!
छनिक खुशी पावकें लेल!
स्वभिमान बेच दैत अछि आदमी!!
नै पुछू की की बेच दैत अछि आदमी!
जहान आ सन्सार बेच दैत अछि आदमी!!
भने कतनो भजाय माए बाबुकें बदनामी!
निर्लज्जकें लेल लाज बेच दैत अछि आदमी!!
WRITTEN BY :-प्रेमी रविन्द्र
गाम:-सिंहासनी-७महोत्तरी नेपाल


text:
ई मामला सीवान जिलाक दरौंदा विधान सभा क्षेत्र सँ जुड़ल अछि, जाहिठामक जदयू अति पिछड़ा प्रकोष्ठ केर प्रखंड अध्यक्ष राजकुमार ठाकुरक शराब केर बोतल संग नव वर्षक जश्न मनबै बला फोटो व्हाट्सएप्प आओर फेसबुक पर वायरल भेल अछि। अपने क' बता दी कि राजकुमार ठाकुर दरौंदा प्रखंडक रसूलपुर पंचायतक मुखिया सेहो छथि। ऐहिक संगे हुनकर पार्टी मे नीक पकड़ सेहो अछि। राजकुमार ठाकुर स्थानीय विधायक केँ पति अजय सिंहक बहुत करीबी सेहो बताओल जायत अछि। ओनाकि शराबक संग फोटो सामना अएलाक बाद पार्टी द्वारा राजकुमार ठाकुर क' पार्टी सँ निष्कासित क' देल गेल अछि।
ओतहि स्थानीय विधायक कविता सिंह केर पति आओर जदयू नेता अजय सिंह ऐहिकेँ राजकुमार ठाकुरक खिलाफ बड़का साजिश बता रहल छथि। अजय सिंह कहलनि कि राजकुमार ठाकुर क' ओ खून नीक जोका चिन्हैत छथि ओ खैनी वा गुटखा तक नहि खायत छथि। शराब पीनाय बहुत दूरक गप अछि। अजय सिंह केर मानी तेँ ई सब रसूलपुरक पूर्व मुखिया केर साजिश अछि जाहिमे राजकुमार ठाकुरक ड्राइवर सेहो शामिल अछि। राजकुमार ठाकुर नव वर्षक पिकनिक मनबे उत्तर प्रदेशक कुशीनगर गेल छला। जता हुनकर ड्राइवर धोखा सँ राजकुमार ठाकुरक माथ पर शराब सँ भरल गिलास आओर बोतल क' देखबैत फोटो खींचलक आओर फेर ओकरा प्रशासन क' व्हाट्सएप्प क' देलक। अजय सिंह राजकुमार ठाकुर क' निर्दोष बतबैत पुलिस-प्रशासन सँ एहि मामलाक निष्पक्ष रूप सँ जांच करेबाक मांग केलक।


text:
आराक अनारकली ल 24 कए आबि रहल छथि दरभंगाक अविनाश
अनारकली क बहाने भ रहल अछि हिरामन क बॉलिवुड मे वापसी
वैद्यनाथ मिश्र यात्री क परम शिष्य अविनाश दास उर्फ दास दरभंगवी बहुआयामी व्यक्ति छथि। जहिना यात्री जीवन भरि यात्रा करैत रहलाह तहिना अविनाश अपन जीवनक बाट पर घुमंतू रहला अछि। बिहार क पत्रकारिता जगत होय कि हिंदी आ मैथिली साहित्य जगत या पटना क हिंदी रंगमंच अविनाश क नाम लिय त लोक सब तुरंते कहत जे के लौटकर अविनाश क बारे मे पुछि रहल छी कि ओ त आब सिनेमाई दुनिया में चलि गेलाह। जे अविनाश क व्यक्तित्व सं परिचित नै छैथि ओ त गुम्म भ जेताह मुदा जिनका हिनकर व्यक्तित्व सं चिन्हा परिचय छनि तिनका ऑंखि में मुस्की आबि जाईं छनि जे बाउ आई तक जे जे काज ठनलकै से ओ क लेलकै। दरभंगा निवासी आ पटना -दिल्ली प्रवासी आ आब मुंबई निवासी अविनाश क मित्र लोकनि सब के जख़ऩ लगै जे आब अविनाश जी क जीवन सेट भ गेलनि कि तखने किछु दिनक बाद पता चलै जे ओ त जमल नौकरी छोडि कें एकटा नव दिशा क लेल बाट पकडलक। संदिखन अविनाश जी नव नव बाट तकलनि आ ओहि पर ओ नीक जकॉ चललनि हं ताहि कारने सब गोटा के इ लगैत अछि जे अविनाश एहि सिनेमाई रोड पर नीक जकॉ चलताह। अनारकली ऑफ़ आरा लक आबि रहल छैथि 24 मार्चं कें। एहि सिनेमा कए सोच स परदा तक पहुंचबाक यात्रा कए विस्तार स बता रहल छथि फिल्म पत्रकार जितेंद्र नाथ जीतू।
बिहार क निगेटिव इमेज कें खूब भुनाओल गेल अछि। बिहार पर बनल नीक सिनेमा क गप्प करी जकर बिहार सं नीक सरोकार होय त तीसरी क़सम, पार, शूल, मृत्युदंड रहि रहि के तीसरी क़सम मोन आबि जाइत अछि। तीसरी क़सम यानि हीरामन …हीरामन मने एकटा बिहारी जकर मन निष्कपट, निश्छल।
अविनाशक अनारकली ऑफ़ आरा सिनेमाक माध्यम स अनारकली क स्वाभिमान क बहाने महिलाक अस्तित्व क बात करैत अछि। कहानी एकटा रंगीला आर्केस्ट्रा ग्रुप पर अछि। जेकर मेन डांसर अनारकली अछि। ओ डबल मीनिंग गीत गबैत अछि । जाहि कारने लोक सबके लगैत अछि जे इ तो देने वाली है। आ एकटा दबंग सं इएह कारणे अनारकली क संघर्ष होइत अछि । ओ भले रोड छाप …बाईजी..अछि..लोक सबहक बियाह मे गबैत-नचैत अछि एकर ई मतलब नै जे कियो ओकर शोषण क स्कैत अछि।
एहेन बात नै छै जे अनारकली कए कुनो पुरूष संग संबंध नै छै । ओ राफ-साफ़ कहैत अछि जे जाहि पुरूष संग हमर भावनात्मक संबंध नै बनत ओकरा संग हम कोना शारीरिक संबंध बना ली। हम कूनो सती सावित्री नै छी मुदा कतो कियो हमरा किछु कहै देत किछु कहि लेत से हम बर्दाश्त कोना करबै। सिनेमा मे ओ अपन स्वाभिमान क लड़ाई लडैत अछि।
अखन सिनेमा में महिला इशु पर कतेक सिनेमा आबि रहल अछि जाहि मे महानगर या छोट शहर क काम काजी महिला क संघर्ष क बात भ रहल अछि। मुदा अनारकली ऑफ़ आरा एकटा स्ट्रीट सिंगर क कहानी छै। अनारकली जाहि समाज क प्रतिनिधित्व करैत अछि से समाज क संघर्ष सिनेमा मे नै आबि रहल अछि। अहॉ देखैत हेबै जे अक्सर गाम घर में मगहिया डोम सब कखनो कखनो आबि के रह लागैत अछि त गाम घर मे लोक सबहक एहि समाज क महिला के देखि के इ प्रतिक्रिया रहैत अछि जे इ त दै बाली छै। क़तेक लोक एहि लेल प्रयास करैत अछि। लोक सब बिसार जाईंत अछि जे जेना हूनकर अपन घर क मौगी सबहक इज्जत होइत अछि तहिना ओकरो होई छै। इएह पुरूष समाज क सोच क खि़लाफ़ छै इ सिनेमा।
क़तेक लोक के संदेह रहै जे कथावस्तु तेहन छै त कहीं न्याय नै भेलै त कहीं सी ग्रेड सिनेमा नै बनि जाय। अनारकली बनल स्वरा भास्कर एकटा इंटरव्यू में सेहो स्वीकार केलनि जे हुनको इ बात क डर रहनि मुदा आब ओ शान सं कहै रहल छथि जे नीक सिनेमा बनल । सिनेमा क कैप्टन निर्देशक होइत अछि। अविनाश क अपन कंटेंट आ क्राफ़्ट पर पूरा विश्वास रहनि जे लोक भले जे सोचै हमर विश्वास अछि जे सिनेमा बनलाक बाद सब कें नीक लगतै। किएक त अभिनेता अपन किरदार क ग्राफ़ देखैत अछि मुदा निर्देशक क दिमाग़ मे अपन सिनेमा क पूरा ग्राफ़ बनल रहैत अछि।
ओना अविनाश क पहिल सिनेमा अनारकली होएत एकर विचार पहिने नहि छल। पहिल सिनेमा बनेबाक हिनकर किछु और योजना छलनि मुदा ओकर कैनवास बड्ड विशाल छलै …पहिल सिनेमा क लेल बेसी पाई के देतै । एक दिन मनोज वाजपेयी जी हिनकर परिचय अपन जुगाड क निर्माता संदीप कपूर सं करेलखिन जे हिनका पास एक टा नीक सिनेमा क कहानी छनि । एहि पर काज करू। निर्माता के फि़ल्म अनारकली क कहानी सुनाओल गेल आ तय भेल जे रीचा चड्ढा काज करतीह । रिचा तैयार भेलीह मुदा हुनकर एजेंट चेतौबनि जे बूच्ची नै काज करूँ कारन जे अखने अहॉ वासीपुर सं हिट भेलों हं । अखन एहि सिनेमा मे काज करब त अहॉ पर ठप्पा लागत किएक त एकर विषय छै गंदा गीत गबै वाली भोजपुरी टाइप । आब रिचा क मोन भेल हेतैन जे अनारकली बनि जाईं मुदा एजेंट सब आईकाल्हि तत् हाबी रहै छै कलाकार सब पर जेना लगै छै जे इएह सब कैरियर बनबैत अछि। रिचा क टालमटोल रवैया क बाद किछु और हीरोईन क चर्चा भेल मुदा चचा्र चर्चे रहि गेल। निर्माता सेहो कने मसुआ गेलाह। इ गप्प छी दू हज़ार तेरह क ।
अविनाश तकर बाद यानि दो हज़ार चौदह में एकटा आदिवासी क जिंदगी पर एकटा कथा कें पटकथा क रूप देलनि । मनोज वाजपेयी जी कें नीक लगलनि तं ओ काज करै लेल तैयार भेलाह। निर्माता सेहो भेटलखिन मुदा एहि बेर निर्माता पाछू हटि गेलाह। किछु दिनक बाद जख़ऩ अनारकली क बारे मे स्वरा भास्कर कें पता चललनि त ओ स्वयं काज करबाक इच्छा जतौलनि । पहिल निर्माता सेहो तैयार भेलखिन। इ गप्प छी दूँ हज़ार 15 क । आब वीसी क किरदार लेल पीयूष मिश्रा सं बात कैल गेल ओ रूचि सेहो देखौलनि मुदा पीयूष जीक संगे बात सेहो आगू नहि बढल । किछु महीना बीतलाक बाद निर्माता संदीप कपूर, अविनाश कें फ़ोन केलनि जे आब कूनो हालत में स्वरा क लक अनारकली सिनेमा बनेबे करब। काज शुरू भ गेल। वीसी क तलाश जारी जे के रोल करताह। अविनाश एहि बात पर अडिग छलाह जे कूनो बिहारी अभिनेते सं इ किरदार कराओल जाय। संजय मिश्रा सं गप्प भेल। ओ तैयार त भ गेलाह मुदा डेट क समस्या । विनय पाठक जी कहलखिन जे अविनाश बाबू आरा की कहानी है और हम आरा के हैं त इ रोल हमी करेंगे। टीम क लेल हरख क बात । मुदा मामला पाई पर जाक अटकि गेलै। फेर प्रकाश झा, विनीत कुमार आ नरेंद्र झा आ बहुत रास अभिनेता लोकनि क नाम आयल मुदा फ़ाइनल कियो नै। एम्हर शूटिंग डेट नज़दीक आबि गेल रहै। अचानक संजय मिश्रा जी क फ़ोन आयल जे ओ काज करताह मुदा हुनका पास ग्यारह दिन अछि। टीम सं रज़ामंदी भेटलनि। फि़ल्म में पंकज त्रिपाठी आ इश्तियाक़ खान सेहो नीक भूमिका में छैथि।
अमूमन होइत ई अछि जे बिहार क कहानी पर सिनेमा बनैत अछि त बिहार क कलाकार सबकें कम काज भेटैत अछि। मुदा एहि सिनेमा में नब्बे प्रतिशत कलाकार बिहारी छथि। संजय मिश्रा, पंकज त्रिपाठी, विजय कुमार, उमाकांत झा, अभिषेक शर्मा, दिलीप गुप्ता, सुमन पटेल, नीलेश दीपक, इंद्रजीत, अमित नवेंदू आर क़तेक। अनारकली क शुटिंग क आखिऱी दिन रहै ओहि दिन गौरीनाथ जी क फ़ोन एलनि जे वियोगी जी आयल छैथि । राति मे जख़ऩ गौरीनाथ जी क डेरा पर तारानंद वियोगी जी सं भेंट भेलनि त वियोगी जी कहलखिन जे बॉस जत जत जाईं छह झंडा गारि दैत छहक।


text:
द्वितीय विश्व यूद्ध समय होयत. प्रत्येक देश कोनो कोनो तरहेँ ओहि विश्व यूद्ध मे शामिल छल. पश्चिमी यूरोप मे नाजीवाद पसरलल छल. जर्मनी मे हिटलर यहूदी लोकनि केँ प्रताड़ित करैत छलाह. ओहि समय मे एक सेना सँ रिटायर्ड यहूदी "मि० आटो फ्रैँक" के बेटी मिस० एन्न फ्रैँक नियमित रूप सँ डायरी लिखैत छलीह, ई किताब ओहि डायरी के सम्पादित प्रस्तुति थीक. हिस्ट्री चैनल पर एकर कतेक बेर नाट्य रुपान्तर भऽ चुकल अछि.
तेरह साल’क उम्र मे एन्न फ़्रैँक अपन माता-पिता आ बहिन मार्गोट फ़्रैँक’क साथ रहैत छ्लीह. हुनकर पिताजी आर्मी सँ लेफ़्टिनेन्ट पद पर सँ रिटायर्ड छलाह आ सुखी-पूर्वक परिवारिक जीवन व्यतीत करैत छलाह. हुनकर अपन बिजनेस छलन्हि आ ओ मसाला इत्यादि’क व्यपार करैत छलाह. मार्गोट, एन्न सँ दू साल पैघ छलीह आ एन्न केँ किशोरावस्था’क शारीरिक एवम मानसिक बदलाव सँ उत्तपन्न भावना केँ बुझबा मे मदद करैत छलीह. तेरह साल’क उम्र मे ओ प्रत्येक दिन अपन डायरी लिखैत छलीह.
उम्हर जर्मनी मे हिटलर नाजीवाद’क विचारधारा के प्रसारित करैत छलाह. नाजीवाद एक विचार-धारा सँ उठि केँ धर्म’क रुप लेने जा रहल छल. ओ एहेन प्रत्येक व्यक्ति के सजा दैत छलाह जे नाजीवाद मे विश्वास नहि करैत छल. हुनकर हिटलिस्ट मे यहूदी सबसँ उपर छल. तऽरे तऽर नाजीवाद सँ प्रत्येक यहूदी नफरत करैत छल मुदा खुलि केँ विरोध बहुत कम जगह भऽ रहल छल. उम्हर हिटलर अपन वाक-विद्या सँ प्रत्येक जर्मन के सेना बना देने छलाह. केवल एहेन यहूदी जे जर्मनी मे रहैत छल नाजीवाद सँ घृणा करैत छल. घृणा करबा मे रेडियो’क प्रमुख भूमिका छल. मित्र राष्ट्र नहुएँ-नहुएँ जर्मनी’क दिस बढि रहल छल. आ एहेन समाचार सुनि यहूदी जे कतओ कतओ नुकाएल छल ओ खुश होइत छलाह.
एहेन परिस्थिति मे एन्न बचपन सँ किशोरावस्था मे आएल छलीह. एवम अपन घर मे अपन आस पास’क घटना केँ अपन डायरी मे लिखैत छलीह. मुदा बहुत दिन एहेन बात नहि चलल. एन्न’क पिता केँ आशँका छलन्हि जे यहूदी भेला’क कारणेँ हिटलर’क सेना हुनका परिवार’क सँग उठा केँ लऽ जेतन्हि. तेँ आटो फ्रैँक अपन आफिस’क पास मे एक तहखाना मे अपन परिवार सँग नुका केँ रहबाक लेल व्यवस्था करबा नेने छलाह. हुनकर अधिकतम स्टाफ गैर-यहूदी छल जिनका हिटलर’क सेना’क कोनो भय नहि छलन्हि. अपन पूरे व्यपार केँ अपन स्टाफ पर छोड़ि अपन आफिस’क तहखाना मे अपन किछु मित्र’क परिवार’क सँग हमेशा’क लेल नुका गेलाह. ओहि छोट सन शहर मे हिटलर’क सेना’क चढ़ाई भेल सब यहूदी केँ पकड़ि केँ लऽ गेल मुदा ओहि तहखाना मे एन्न फ्रैँक दू साल धरि अपन परिवार’क सँग सुरक्षित छलीह.
हमरा बुझल अछि जे एहि शीर्षक देखि पाठक लोकनि अचम्भित हेताह. मुदा जहिया सँ हम कतेक रास बात शुरु केलहुँ अछि बहुत किछु सीखबाक मौका भेटल अछि. दिन मे एगारह घँटा अँग्रेजी सँ सामना करए पड़ैत अछि(०८:३० घँटा काज आ ०२:३० घँटा कम्यूटिँग). हृदय सँ हम मैथिली साहित्य’क लेल समर्पित छी. मुदा हमर इतिहास बेसी काल हिन्दी के इर्द गिर्द छल. एकर असर एहेन भेल जे मैथिली, अँग्रेजी आ हिन्दी तीनो मे सँ कोनो मे महारथ नहि हाँसिल भेल अछि. ओना ई बात बहुत प्रमाणिक थीक जे तीन टा चीज मे महारथ हासिल केनाय आसान काज नहि अछि, मुदा ओतैये ईहो बात सत्य थीक जे मानव मे उर्जा अपरम्पार अछि. कोनो चीज असम्भव नहि. तेँ तीनो चीज मे महारथ हासिल करबाक कोशिश जारी अछि.
हमर विश्वास अछि जे साहित्य भाषा’क मोहताज नहि भऽ सकैत अछि. भाषा केवल एक जरिया थीक साहित्यिक विधा केँ विभिन्न वर्ग’क पाठक केँ साहित्य’क रसानुभूति करेबाक लेल. ई प्रस्तुति एक प्रमाण थीक एहि बात लेल कि साहित्य भाषा’क मुहताज नहि थीक.
ओहि तहखाना मे तीन टा रुम छल. आफिस आ तहखाना केँ जोड़’ वाला रास्ता बहुत पातर छल आ ओ एकटा कब्जा पर इम्हर उम्हर घुमए वाला किताब’क अलमारी सँ ढँकल छल. ओहि तीन टा रुम मे सँ एन्न केँ, अपन रुम मे दोसर यहूदी परिवार’क एकटा बुजूर्ग सँग शेयर करए पड़लन्हि. शुरु मे एन्न’क माँ अपन पति सँ आपत्ति दर्ज केने रहैथि जे एकटा बूजूर्ग सँग किशोरावस्था-वाली एन्न कोना रहतीह. मुदा ओहि बुजूर्ग’क बढ़ियाँ चरित्र’क वास्ता दऽ औटो फ्रैन्क अपन पत्नी केँ बुझा देलथिन्ह. एन्न प्रत्येक दिन डायरी लिखैथि रहैथि. दोसर यहूदी परिवार मे एकटा किशोर "पीटर" आओर रहैथ छल जिनकर उम्र पन्द्रह साल’क छल. शुरुआत मे ओ हुनका नीक नहि लागैत छलाह. मुदा एक दिन ओ किशोर एन्न केँ साहित्यिक अन्दाज मे ई कहलथिन्ह जे, "एन्न! अहाँक मुस्की हमरा बहुत नीक लागैत अछि, अहाँ ज बजैत छी तऽ हमरा लागैत अछि जे चान्द लऽग मे आबि केँ हमरा सँग कानाफूसी कऽ रहल अछि". एन्न सहित्यिक प्रवृत्ति वाला व्यक्ति छलीह आ पीटर के साहित्यिक अन्दाज हुनका नीक लागए लागलन्हि. नीकटता आ सहजता प्रेम मे बदलए मे देर नहि लागल. मुदा किछुए दिन मे एन्न’क माए हुनका पीटर केँ किस करैत देख लेलीह आ औटो-फ्रैन्क’क सँग मे हुनका ई बुझेबाक प्रयास केलीह जे एन्न एखन छोट छथि. आ "मेरा नाम जोकर" मे रिशी कपूर सन हुनकर जवाब छलन्हि, "आई एम नोट अ किड". ओ दू साल धरि प्रत्येक पल’क जानकारी अपन डायरी मे लिखैत जा रहल छलीह. एक लड़की जे तुरन्ते किशोरावस्था’क ड्योढ़ी पार केने छलीह, अपना सँ दू साल पैघ एक दोसर लड़का’क सँग मे रहय के मौका भेटल छलन्हि आ जे ओहि किशोरावस्था मे उच्च कोटि’क सहित्य सृजन करैत छलीह. एक एक पल’क वर्णन एना केने छथि जे दोसर कोनो साहित्य मे पढ़बाक हेतु नहि भेटि सकैत अछि. एन्न फ्रैक’क जीवन’क सबसँ बेसी उर्जा वाला समय, एक महान साहित्य’क सृजन मे जा रहल छल. एहेन साहित्य जे कञ्चन, कमनीय अ कल्पना लोक मे विचरण करए वाला काल्पनिक कथा सदृश्य हकीकत केँ वर्णन करय वाला एक कहानी छल जाहि मे ओ मुख्य पात्र’क रोल अदा कऽ रहल छलीह.
नीक क्षण बहुत कम देर’क लेल होइत अछि. ओहि मुहल्ला मे किछु नाजीवादी स्त्री केँ शक भेलन्हि जे एहि घर मे एकटा तहखाना अछि जाहि मे किछु यहूदी परिवार रहि रहल अछि. ओहि समय मे यहूदी लोक’क जानकारी देला सँ हिटलर’क सेना पुरस्कार दैत छल. ओ स्त्री सेना केँ फोन कए सूचित कऽ देलक. किछुए देर मे सेना ओहि घर’क तलाशी लेनाई शुरु कऽ देलक. किताब’क अलमारी’ मे कब्जा लागल देखि शक भेलन्हि. खोलि के देखल गेल. ओहि पातर रास्ता भऽ केँ सेना एन्न’क परिवार’क लऽग पहुँचि गेल. औटो फ्रैन्क केँ सँरक्षण देबाक कारणेँ सेना हुनकर सँरक्षक सँ मारि पीटि भेल.
सेना औटो फ्रैन्क केँ परिवार सहित तुरन्त अपन समान बँधबाक लेल आदेश देलक. पूरा परिवार अपन एक एक समान बाँन्हि लेलक. एन्न फ्रन्क केँ बुझल छल जे ओ आब एक यूद्ध बन्दी’क तरहेँ प्रताड़ित काएल जायत. बहुत सम्भव छल जे ओ लोकन्हि फेर सँ जिन्दा नहि रहतीह. तेँ अपन लिखल डायरी आ दू सय लूज पन्ना जाहि मे अपन विशेष साहित्य सृजन केने छलीह ओ ओहि ठाम छोड़ि केँ चलि एलीह. जे हुनका लोकनि केँ शरण देने रहैथि हुनकर पत्नी एन्न सँ विशेष स्नेह राखैत छलीह. आ हुनका विश्वास छलन्हि जे मित्र राष्ट्र’क सेना हिनका लोकनि केँ शीघ्रे छोड़ा कँ लऽ एतन्हि. ओ एन्न केँ सान्त्वना देलथीन्ह जे वापस एला तक ओ डायरी केँ सरिया के राखने रहती. ई ओएह समय छल जकर बाद एन्न’क साहित्य सृजन बन्द भऽ गेल.
एन्न केँ पूरे परिवार सँग ट्रेन मे बैसा केँ अन्जान जगह मे आनल गेल. ओहि अन्जान स्टेशन पर दोसर यूद्ध बन्दी बाट ताकैत छल. ओ एहेन यूद्ध बन्दी छल जे सेना मे नहि अपितु सब सिविलियन छल. ओतय बाँकी बन्दी’क सँग हिनका लोकनि केँ मालगाड़ी वाला डिब्बा मे एना ठुसि देल गेल जेना खोभाड़ी मे सुगर सब रहैत अछि. दू दिन’क यात्रा आ विषम परिस्थिति, विशेष केँ हड्डी मे कम्पकम्पी घुसबए वाला ठण्डी मे, बहुत लोक अपन प्राण त्याग देलैथि. मुदा एन्न पूरे परिवार’क साथ सौभाग्यशाली छलीह जे मृत्यु लऽग मे आबि केँ वापस भऽ गेल.
अन्तत: ओ मालगाड़ी एहेन ठाम पहुँचल जतय नाजीवादी हिटलर’क कन्सन्ट्रेशन कैम्प चलैत छल. कुल मिला केँ पचास हजार स्त्री पुरुष आ बच्चा लोकनि ओहि मे छल. पहुँचला’क बाद पुरुष लोकनि केँ अलग काएल गेल. बच्चा लोकनि केँ से अलग काएल गेल. एन्न’क माए एन्न आ हुनकर जेठ बहिन मार्गोट केँ कहि देने छलीह जे उम्र पुछला पर सोलह साल कहबाक लेल. एहेन केला पर एन्न, हुन्कर माए आ मार्गोट के एक्के बैरक मे राखल गेल. बाद मे एन्न केँ बुझबा मे आएल जे बच्चा लोकनि के गैस चैम्बर मे पठा देल गेल. गैस चैम्बर एक एहेन जगह होइत छल जाहि मे एकटा बहुत बड़का एयर टाइट हाल रहैत छल. ओहि हाल मे एक बेर मे हजारोँ बच्चा लोकनि केँ बन्द कऽ देल जाइत छल आ छत’क उपर वाला चिमनी सँ रसायनिक प्रक्रिया द्वारा कार्बन मोनोआक्साइड गैस छोड़ल जाइत छल. बच्चा सब घुटि-घुटि केँ मरि जाइत छल. एक बैच’क हजारोँ बच्चा मरलाक बाद दोसर बैचक हजारो यहूदी बच्चा केँ फेर ओहिना काएल जाइत छल. एन्न केँ बुझि मे आएल जे पुरुष लोकनि केँ सेहो एहिना गैस चैम्बर मे हिटलर’क सेना मारि देलक. हिटलर’क सेना केवल पुरुष आ बच्चा केँ गैस चैम्बर मे किएक मारैत छल से नहि बुझि मे आयल. एकटा तर्क ई भऽ सकैत अछि जे हजारोँ जिन्दा आदमी एक सँग रहला सँ विद्रोह कऽ सकैत छल. आ बच्चा सब जिन्दा रहला सँ भविष्य मे बदला’क नियत सँ काज कए सकैत छल.
हिटलर’क सेना स्त्री लोकनि केर सँग अजीब सन व्यवहार केलन्हि. पहिने बैरक मे जाइते देरी सभक केस छीलवा देल गेल. सबटा कपड़ा छीनि लेल गेल. आत्मविश्वास कमेबाक लेल ओहि बर्फीला ठँड मे नँग्टे दू तीन दिन राखने रहल. ओकर बाद विशेष कपड़ा देल गेल. प्रत्येक स्त्री सँ दिन मे अठारह-अठारह घँटा रेलवे ट्रैक बनेबा मे खटाएल जा रहल छल. काज मे मुख्यतः कोदारि पाड़व छल. एन्न’क माए सबसँ बेसी डिप्रेशन मे छलीह. अठारह घँटा कोदारि पाड़ला’क एवज मे पहिने दू दिन मे एक बेर खाना भेटैत छल आ ओकर बाद समयान्तराल बढ़ा केँ एक एक सप्ताह कऽ देल गेल. एन्न’क माए भूख सँ सबसँ पहिने मरि गेलीह. मुदा एन्न बहुते साहसिक छलीह. ओ बेसी सँ बेसी काज करैथि आ हिटलर’क सेना ओहि एवज मे हुनका किछु बेसीए खान दैत छलन्हि.
ओकर बाद कोनो आन ठाम सँ यूद्ध बन्दी आनल गेल. एक हजार क्षमता वाला बैरक मे पचीस हजार स्त्री रहैत छलीह. खाना पीना धीरे धीरे कम भेल जाइत छल. एन्न आ हुनकर जेठ बहिन मार्गोट केँ बुझल छल जे हुनकर माए हुनके समाने मे प्राण त्यागने रहैथि कतओ सँ खबरि आयल जे हुनकर पिता औटो फ्रैन्क केँ गैस चैम्बर मे मारि देल गेल. मार्गोट पहिने सँ कमजोर छलीह. एन्न सप्ताह मे एक दिन भेटए वाला अपन खाना से हुनके देबए लागलीह. बैरक के दोसर दिस एक दिन एन्न केँ अपन पुरान सहेली अपने सन परिस्थिति मे भेटलन्हि. हुनकर स्थिति अपेक्षाकृत नीक छलन्हि. हुनका सप्ताह मे तीन दिन खाना भेटैत छलन्हि. मार्गोट केर स्थिति जानि ओ अपना दिस सँ किछु खाना देबाक प्रयास केलन्हि. अपन बहिन’क लेल जखन ओ "बन" वगैरह लऽ जाइत छलीह तऽ दोसर बन्दी लोकनि हुनका सँ छीन्हि लेलन्हि. अन्त मे मार्गोट जीबि नहि सकलीह.
वास्तविकता मे आटो फ्रैन्क मरल नहि छलाह. गैस चैम्बर मे लऽ गेल छलन्हि मुदा मित्र राष्ट्र’क सेना हुनका छुड़ा लेलकन्हि. किछु दिन अस्पताल मे राखला बाद स्वस्थ्य रुप सँ अपन घर वापस भऽ गेलाह. ताबय धरि हिटलरक प्रत्येक कन्सेन्ट्रेशन कैम्प के उपर मे मित्र राष्ट्र’क कब्जा भऽ चुकल छल. औटो फ्रैन्क केँ अपन बेटी आ पत्नी’क बारे मे किछु नहि बुझल छलन्हि. बहुत दिन धरि ओ बाट ताकैत छलाह. फेर ओएह तहखाना वाला घर मे गेलाह. हुनकर स्त्री एन्न’क लिखलाहा डायरी आ दू सय पन्ना वाला खुला कागज सब दऽ देलकन्हि. बहुत दिन बाद ओ एन्न’क ओ दोस्त लऽग गेलाह जे एन्न केँ कन्सेन्ट्रेशन कैम्प वाला बैरक मे खाना दैत छलीह. सँयोग वश ओ जीवित रहि गेल छलीह आ औटो फ्रैन्क के समाचार देलीह जे मित्र राष्ट्र’क सेना आबय सँ दू सप्ताह पहिने भूख आ टायफस’क [typhos]बीमारी सँ एन्न फ्रैन्क मारल गेलीह.
द्वितीय विश्वयूद्ध खत्म भऽ चुकल छल. औटो फ्रैन्क पहिने अपन बेटी एन्न’क लिखल गेल डायरी कहियो ने पढ़ने छलाह. आब ओ अकेले रहि गेल छलाह. एन्न’क लिखल एक एक पन्ना पढ़य लागलाह. पहिने जे बेटी हुनका एक छोट सन बच्ची बुझाइत छलन्हि, हुनकर डायरी पढ़ि केँ लागलन्हि जे ओ एक महान साहित्यकार छलीह. एक लेखिका, एक कवि, एक उपन्यास्कार नहि जानि आओर कोन कोन.
औटो फ्रैन्क ओहि डायरी केँ प्रकाशित करबाक लेल ठानि लेलाह. डायरी प्रकाशित भेल, पहिल बेर मे एक लाख सँ बेसी प्रति बेचल गेल. ओ डायरी आई धरि सत्तरि भाषा मे प्रकाशित भऽ चुकल अछि. १९८० मे ९१ साल’क उम्र मे औटो फैन्क मरि गेलाह. ओहि सँ पहिने ओ डायरी के प्रकाशन सँ आयल रोयाल्टी सँ एक "एन्न फ्रैन्क फाउन्डेशन" नामक चैरिटी सँस्था बना देने छलाह. ओ स्त्री, जे एन्न’क डायरी सम्हारि के राखने छलीह आई ९२ साल’क उम्र मे हालैण्ड’क एम्सटर्डम शहर मे रहि रहल छथि.
जँ मौका लागय, आ फुर्सत होमय, आ ई जानबाक इच्छा होमय जे कोना एक साहित्य कोनो भाषा’क जागिरदारी मे नहि अपितु देश काल आ बोली सँ दूर अपन अलग सम्राज्य बनबैत अछि तऽ २२० टाका खर्च कए पेन्गुइन पब्लिकेशन के ई किताब जरूर पढ़ी.